title: आयुर्विज्ञान का इतिहास

text: त्रिदोषों के संचय, प्रकोप, प्रसार, स्थान, संस्रय (मेल), व्यक्ति ओर भेद के अनुसार रोगों की चिकित्सा का निर्देश किया गया है। अनुचित बाह्य पदार्थों के प्रयोग से शरीर में दोषों का संचय न हो, इस विचार से भोजन—निर्माण--काल में ही, अथवा भोजन करने के समय ही, भोज्य पदार्थों में उनके वृद्धिनिवारक भेषजतत्वों का प्रयोग किया जाय, जैसे बैंगन की भाजी बनाते समय हींग एवं मेथी का प्रयोग और ककड़ी के सेवनकाल के पूर्व उसमें काली मिर्च एवं लवण का योग आदि, क्योंकि विश्वास था कि हींग, मिर्च आदि के साथ बैंगन और ककड़ी के शरीर में प्रवेश करने पर इन भाजियों से उत्पन्न दोषों का अवरोध हो जाता है। यह प्रथम चिकित्सालय समझा जाता था। संचय के अवरोध के लिए पहले से ही उपाय न करने पर दोषों का प्रकोप माना जाता था। इस अवस्था में भी चिकित्सा न हो तो उनका प्रसार होना माना गया। सिद्धांत यह था कि फिर भी यदि चिकित्सा न की जाय तो दोष घर कर लेते हैं। इसके पश्चात् विशिष्ट दोषों से विशिष्ट स्थानों में विभिन्न लक्षणों की उत्पत्ति होती है। तत्पश्चात् भी चिकित्सा में अवहेलना से रोग गंभीर होता है और असाध्य कोटि का हो जाता है। अत: परिवर्जन (परहेज) मुख्यत: प्रारंभिक चिकित्सा मानी गई। आयुर्वेद में निदान चिकित्सा का प्रारंभिक अंग है। देश की विशालता एवं जलवायु की विषमता होने से यहाँ औषधविज्ञान का भी बड़ा विकास हुआ। अत: एक ही प्रकार के ज्वर के लिए भिन्न-भिन्न औषधियों के प्रयोग निर्णीत किए गए। इसी से निघंटु में औषधियों की बहुलता एवं भेषज-निर्माण-ग्रंथों में प्रयोग की बहुलता दृष्टिगोचर होती है। रक्तपरिभ्रमण, श्वसन, पाचन आदि शारीरिक क्रियाओं का ज्ञान भारत में हजारों वर्ष पूर्व ही हो गया था। शल्यचिकित्सा में यह देश प्रधान था। प्राय: सभी अवयवों की चिकित्सा शल्य और शालाक्य (चीर फाड़) द्वारा होती थी। प्लास्टिक सर्जरी, शिरावेध, सूचीवेध आदि सभी सूक्ष्म कार्य होते थे। बाल को खड़ा चीर सकनेवाले शस्त्र थे। अस्थियों का स्थानभ्रंश, क्षति आदि का भिन्न-भिन्न भग्नास्थिबंधों (स्प्लिंट्स) द्वारा उपचार होता था। अत: भारतीय आयुर्विज्ञान अपने समय में सर्वगुणसंपन्न था।


title: आयुर्विज्ञान का इतिहास

text: यह अति प्राचीनकाल के परंपरागत अभ्यासों तथा इंद्रजाल पर अवलंबित था। इसके चिकित्सक मंदिरों के पुरोहित या कुछ अभ्यस्त व्यक्ति ही होते थे। ये स्वास्थ्यविज्ञान, आहारनियम, विरेचन, वस्तिकर्म आदि पर ध्यान देते थे, परंतु ये पर्याप्त सफल नहीं हुए। अनुलेप, प्रलेप तथा अंतग्राह्म भेषजों का भी प्रयोग होता था। मधु, क्षार, देवदारुतैल, अंजीरत्वचा, तूतिया, फिटकरी तथा प्राणियों के यकृत, हृदय, रक्त और सींग आदि का प्रयोग होता था। इन सबसे अच्छे चिकित्सकों के उत्पन्न होने में भी प्रगति हुई। इम्होटेप (समय खृष्टाब्द के 3,000 वर्ष पूर्व) राजा जोसर का राजवैद्य था और ईश्वरतुल्य पूजा जाता था। उसके नाम से मंदिर भी बने हैं। ईजिप्ट के प्राचीन लेखों (पैपिराई) में आयुर्विज्ञान के क्षेत्र में शरीरविज्ञान और शल्यविज्ञान का यत्किंचित् उल्लेख है।


title: आयुर्विज्ञान का इतिहास

text: इसमें यकृत शरीर का प्रधान अंग माना जाता था और इसकी स्थिति से फलानुमान किया जाता था। शरीर में प्रेतादि का प्रकोप रोग का मुख्य कारण या व्याधिशास्त्र का आधार समझा जाता था तथा प्रेतादिकों का नि:सरण, पूजा पाठ आदि उनके उपचार थे। शल्यचिकित्सा श्रेष्ठ मानी जाती थी। अत: शरीरविज्ञान का ज्ञान भी आवश्यक समझा जाता था। औषधिक्षेत्र में सैकड़ों खनिज एवं जीवजात भेषजों का उपयोग भी होता था। तारपीन, देवदारु, हिंगु, सरसों, लोबान, एरंड, तैल, खसखस, अंजीर तथा कुछ विषैली वनस्पतियों का भी प्रयोग होता था।


title: आयुर्विज्ञान का इतिहास

text: एक प्रकार से उस वैज्ञानिक आयुर्विज्ञान की उत्पत्ति ग्रीस से हुई जिससे आधुनिक पाश्चात्य आयुर्विज्ञान निकला। ईसा से 500 वर्ष पूर्व से लेकर रोम राज्य के उत्थान तक यह इसी देश में सीमित था; इसके पश्चात् इसका विकास मध्य एशिया, एथेंस, इटली आदि ग्रीस के अधिराज्यों में भी हुआ। इसमें तत्कालीन सभी प्रचलित पद्धतियाँ सम्मिलित थीं। प्राचीन क्रीट, मेसोपोटैमिया, ईजिप्ट, पर्शिया तथा भारत की चिकित्सापद्धतियों के सिद्धांत इसमें समाविष्ट थे। अत: एक सम्मिलित वैज्ञानिक आयुर्विज्ञान का प्रादुर्भाव यहाँ से हुआ। ईसा के लगभग 400 वर्ष पूर्व ग्रीस देश के हिपोक्रेटीज़ ने इसके विकास में योग दिया। हिपोक्रेटीज़ ने वैद्यों के लिए जिस शपथ का निर्देश किया था वह प्रभावशाली थी, यथा-""मैं आयुर्विज्ञान के गुरुजनों का अपने पूज्य गृहजनों के समान सादर करूँगा। उनकी आवश्यकताओं पर उपस्थित रहूँगा। उनकी संतति में भ्रातृभाव रखूँगा और यदि वे चाहेंगे तो उन्हें यह विज्ञान सिखाऊँगा तथा इस विज्ञान के विकास के लिए सतत प्रयत्नशील रहूँगा। रोगियों की भलाई के लिए औषधिप्रयोग करूँगा, किसी के घात अथवा गर्भपात के लिए नहीं। रुग्णों की गुप्त बातों तथा व्यवहारों को गुप्त रखूँगा इत्यादि।""


title: आयुर्विज्ञान का इतिहास

text: हिपोक्रेटीज़ का शिरोव्रण नामक ग्रंथ उल्लेखनीय है। उसमें शिरोभेद का उल्लेख तथा शिरोस्थिभंग का उपचार तथा अन्य अवयवों का शल्योपचार भी पाया जाता है। उस काल में अन्य अस्थिभंग तथा अस्थिभ्रंश के भी सफल उपचार होते थे।


title: आयुर्विज्ञान का इतिहास

text: उस काल में किसी विशेष रोग के विशेषज्ञ नहीं होते थे। सभी सब प्रकार के रोगियों को देखते थे। जहाँ शल्यचिकित्सा संभव नहीं होती थी वहाँ वे शरीर को पुष्ट रखने का उपाय करते थे, क्योंकि उनका विश्वास था कि शरीर में स्वयं व्रणरोधक शक्ति है। इसके अतिरिक्त रोगी की बाह्य चिकित्सा, सेवा शुश्रुषा आदि का भी उल्लेख पाया जाता है। हिपोक्रेटीज़ की "सूत्र" नामक पुस्तक भी बड़ी सफल हुई। इस पुस्तक में दर्शाए कुछ विचार निम्नलिखित हैं :


title: आयुर्विज्ञान का इतिहास

text: (1) वृद्धावस्था में उपवास का सहन सरल होता है।


title: आयुर्विज्ञान का इतिहास

text: (2) अकारण थकावट रोग की द्योतक है।


title: आयुर्विज्ञान का इतिहास

text: (3) उत्तम भोजन के पश्चात् शरीर का शुष्क रहना व्याधि निर्देशित करता है।


title: आयुर्विज्ञान का इतिहास

text: (4) वृद्धावस्था में व्याधियाँ कम होती हैं, परंतु यदि कोई व्याधि दीर्घकाल तक रह जाती है ता असाध्य ही हो जाती है।


title: आयुर्विज्ञान का इतिहास

text: (5) घाव के साथ आक्षेपक (शरीर में ऐंठन) होना अच्छा लक्षण नहीं है।


title: आयुर्विज्ञान का इतिहास

text: (6) क्षय लगभग 18 से 35 वर्ष की आयु के बीच होता है।


title: आयुर्विज्ञान का इतिहास

text: इस तरह के इनके कई उल्लेख आज भी अकाट्य हैं। हिपोक्रेटीज़ ने निदानविज्ञान एवं रोगों के भावी परिणाम विषयक ज्ञान का भी विकास किया।


title: आयुर्विज्ञान का इतिहास

text: अरस्तू (अरिस्टौटिल) (384-322 ई.पू.) ने प्राणिशास्त्र को महत्व देते हुए आयुर्विज्ञान के विषय में अपने वक्तव्य में कहा कि उष्ण एवं शीत, आर्द्र एवं शुष्क ये चार प्रारंभिक गुण हैं। इनके भिन्न-भिन्न मात्राओं में संयोग से चार पदार्थों का निर्माण हुआ जिन्हें तत्व कहते हैं। ये तत्व पृथ्वी, वायु, अग्नि एवं जल हैं। इस विचार का हिपोक्रेटीज़ के आयुर्विज्ञान से समन्वय कर इन्होंने यह निष्कर्ष निकाला कि शरीर मुख्य चार द्रवों (ह्यमर्स) से निर्मित है, जिन्हें रक्त, कफ, कृष्ण पित्त (ब्लैक बाइल) एँव पीत पित्त (यलो बाइल) कहते हैं और इन्हीं द्रवों में आरोग्यावस्था के अनुपात से भिन्नता रोगोत्पादक होती है। इस तरह द्रव-व्याधि-शास्त्र (ह्यमरल पैथॉलॉजी) का उदय हुआ। भारत के प्राचीन त्रिदोषसिद्धांत से यह इतना मिलता जुलता है कि प्रश्न उठता है कि क्या यह ज्ञान ग्रीस में भारत से पहुँचा। कई पाश्चात्य तथा भारतीय विद्वानों का मत है कि अवश्य ही यह ज्ञान वहाँ भारत से गया होगा (कारणों तथा पूरे ब्योरे के लिए द्र. महेंद्रनाथ शास्त्री कृत "आयुर्वेद का संक्षिप्त इतिहास")।


title: आयुर्विज्ञान का इतिहास

text: अरिस्टौटिल की मृत्यु के पश्चात् उसी के देश के हिरोफिलस तथ एरासिसट्राटस (समय लगभग 300 वर्ष ई.पू.) ने अपने नए संघ का निर्माण किया जिसे ऐलेक्ज़ैड्रियन संप्रदाय कहते हैं। हिरोफिलस ने नाड़ी, धमनी एवं शिराओं के गुणों का वर्णन कर शरीरशास्त्र को जन्म दिया। इसीलिए वह शरीरशास्त्र का जनक माना गया। एरासिसट्राटस ने श्वसन क्रिया का अध्ययन कर प्रथम बार वायु एवं शरीर में संबंध स्थापित करने का प्रस्ताव किया। उसका मत था कि वायु में एक अदृष्ट शक्ति है, जो शक्ति एवं कंपन स्थापित करती है। इसने यह भी कहा कि अवयवों का निर्माण नाड़ी, धमनी तथा शिरा से है, जो विभाजित होते-होते अत्यंत सूक्ष्म हो जाती हैं। मस्तिष्क का भी अध्ययन कर इसने इसके विभिन्न भागों को दर्शाया। रक्त की अधिकता को कई व्याधियों, जैसे मिरगी, न्यूमोनिया, रक्तवमन इत्यादि, का कारण बताया एवं इनके शमन के हेतु नियमित व्यायाम, पथ्य, वाष्पस्नानादि विहित किए।


title: आयुर्विज्ञान का इतिहास

text: रोम राज्य के अंतर्गत आयुर्विज्ञान-ग्रीस के विज्ञान तथा संस्कृति के विकास के समय आयुर्विज्ञान के विकास का भी आरंभ हुआ, किंतु दीर्घकाल तक यह सुषुप्त रहा। ग्रीक ऐक्स्लेपियाडीज़ ने 40 वर्ष ईसा से पूर्व हिपोक्रेटीज़ के प्रकृति पर भरोसा करनेवाले उपचार का खंडन कर शीघ्र प्रभावकारी का अनुमोदन किया। शनै:-शनै: इसका विकास होता गया तथा डियोस्कोरिडीज़ ने एक आयुर्वेज्ञानिक निघंटु की रचना की।


title: आयुर्विज्ञान का इतिहास

text: सन् 30 ई. में सेल्सस् ने पुन: आयुर्विज्ञान को सुसंगठित किया। उसने स्वच्छता (सैनिटेशन) तथा जनस्वास्थ्य का भी विकास किया। औषधालयपद्धति का आरंभ रोम से हुआ, किंतु दीर्घकाल तक यह प्रयोग सेना तक ही सीमित रहा; पीछे जनसाधारण को भी यह सुविधा उपलब्ध हुई।


title: आयुर्विज्ञान का इतिहास

text: गैलन (130-200) ने अपने वक्तव्य में दर्शाया कि मुख्यत: तीन शक्तियों का जीवन से घनिष्ट संबंध है :


title: आयुर्विज्ञान का इतिहास

text: (1) प्राकृतिक शक्ति (नैचुरल स्पिरिट), जो यकृत में निर्मित होकर शिराओं द्वारा शरीर में विस्तारित होती है।


title: आयुर्विज्ञान का इतिहास

text: (2) दैवी शक्ति (वाइटल स्पिरिट), जो हृदय में बनकर धमनियों द्वारा प्रसारित होती है।


title: आयुर्विज्ञान का इतिहास

text: (3) पाशव शक्ति (ऐनिमल स्पिरिट), जो मस्तिष्क में बनकर नाड़ियों द्वारा प्रसारित होती है। गैलन ने कहा कि पाशव शक्ति का संबंध स्पर्श का कार्यसंचालन से है। प्राकृतिक शक्ति हृदय में और दैवी शक्ति मस्तिष्क में पाशव शक्ति में परिणत हो जाती है।


title: आयुर्विज्ञान का इतिहास

text: भेषजशास्त्र की उन्नति में भी गैलन ने बड़ा योग दिया, किंतु इसकी मृत्यु के पश्चात् इसके प्रयासों को प्रोत्साहन न मिल सका।


title: आयुर्विज्ञान का इतिहास

text: 16वीं शताब्दी में क्षेत्रविस्तार तथा उच्च कोटि की उपलब्ध सुविधाओं द्वारा आयुर्विज्ञान में नवीन स्फूर्ति प्रस्फुटित हुई। संक्रामक व्याधियों की अधिकता से इनकी ओर भी ध्यान आकर्षित हुआ। एँड्रियस विसेलियस (1514-1564 ई.) में पैडुआ में शरीरशास्त्र का पुन: आरंभ से अध्ययन किया। तदुपरांत पैडुआ नगर शिक्षा का उत्तम केंद्र बन गया। शरीरशास्त्र के विकास में शल्यचिकित्सा को भी प्रोत्साहन मिला। इस क्षेत्र में फ्रांस के शल्यचिकित्सक आंब्राज पारे (1517-90 ई.) के कार्य उल्लेखनीय हैं : परंतु इस काल में शरीर-क्रिया-विज्ञान में विकास न होने से भेषजचिकित्सा उन्नति न कर सकी। रोग--निदान--शास्त्र में 16वीं एवं 17वीं शताब्दी में सराहनीय कार्य हुए, परंतु इसमें हिपोक्रेटीज़ तथा गैलस की कृतियों से बराबर सहायता ली जाती थी। पृथ्वी के अज्ञात भागों की खोज के बाद औषधि क्षेत्र में भी विकास हुआ, क्योंकि कई नई औषधियाँ प्राप्त हुईं, जैसे कुड़की (इपिकाकुआन्हा), कुनैन और तंबाकू। वनस्पति शास्त्र का भी विस्तार हुआ। संक्रामक रोगों के विषय में अधिक जानकारी हुई। सन् 1546 ई. में वेरोना के फ्राकास्टोरो ने रोगाक्रमणों पर प्रभाव डाला। इन प्रयत्नों के फलस्वरूप कीटाणुजगत् के विषय का भी आभास हुआ। उपदंश, मोतीझरा, कुकरखाँसी, आमवात, गठिया और खसरा आदि रोगों पर प्रकाश डाला जा सका। 15वीं शताब्दी में उपदंश महामारी के रूप में फैला और इस रोग के संबंध में अनुसंधान हुए, किंतु अनेक भिन्न मत होने से कोई निश्चित अनुमान नहीं लगाया जा सका।


title: आयुर्विज्ञान का इतिहास

text: 16वीं तथा 17वीं शताब्दियों में शरीर-क्रिया-विज्ञान, भौतिकी तथा चिकित्साविज्ञान का विकास समांतर रीति से हुआ। इसी समय पैडुआ (इटली) के सेक्टोरियस (सन् 1561-1636) ने शरीर की ताप-संतुलन-क्रिया को समझाते हुए तापमापी यंत्र की रचना की और उपापचय (मेटाबॉलिज़्म) की नींव डाली। पैडुआ के शिक्षक जेरोम फाब्रिशियस (सन् 1537-1619) ने भ्रूणविज्ञान एवं रक्तसंचरण पर कार्य किया। तदुपरांत उसके शिष्य हार्वी (सन् 1578-1657) ने इन परिणामों का अध्ययन कर आयुर्विज्ञानजगत् की बड़ी समृद्धि की। उसी ने रुधिरपरिवहन का पता लगाया, जो आधुनिक आयुर्विज्ञान का आधार है। इसीकाल में शरीरशास्त्र तथा शरीर-क्रिया-विज्ञान का आधुनिक रूप प्राप्त हुआ। सूक्ष्मदर्शक यंत्र (माइक्रॉस्कोप) के आविष्कार ने भी कई कठिनाइयों को हल करने में सहायता दी तथा कई भ्रम दूर किए। 17वीं शताब्दी के इस यंत्र के कारण कई बातों का पता चला।


title: आयुर्विज्ञान का इतिहास

text: राबर्ट बाएल (सन् 1627-91) ने प्राचीन आधारहीन धारणाओं को नष्ट कर आयुर्विज्ञान को आधुनिक रूपरेखा दी। 1662 ई. में रेने डेकार्ट ने शरीर-क्रिया-विज्ञान पर डिहोमीन नामक प्रथम पाट्यपुस्तक रची। क्षार पर लाइडेन (निदरलैंड) के सिलवियस (सन् 1614-72) का कार्य भी बहुत सराहनीय रहा। इन्होंने सर्वप्रथम वैज्ञानिक तरीकों से पाचक रसों का विश्लेषण किया। हरमान बूरहावे (सन् 1688-1738) ने 18वीं शताब्दी में शरीररसायन पर उल्लेखनीय कार्य किया। बूरहावे को उस समय आयुर्विज्ञान में सर्वोच्च पद प्राप्त था। इन्होने प्रयोगशालाओं का निर्माण किया तथा प्रायोगिक शिक्षा की ओर ध्यान आकर्षित किया। उचित रूप की वैज्ञानिक शालाओं को जन्म देने में इनका बड़ा सहयोग था। इन्होंने एडिनबरा के आयुर्विज्ञान विद्यालय को जन्म दिया। स्विट्ज़रलैंड के अलब्रेख्ट फोन हालर (सन् 1708-77) ने श्वसनक्रिया, अस्थि--निर्माण--क्रिया, भ्रूणवृद्धि तथा पाचनक्रिया, मांसपेशियों के कार्य एवं नाड़ीतंतुओं का सूक्ष्म अध्ययन किया। इन सबका वर्णन इन्होंने अपनी ""शरीर--क्रिया--विज्ञान के तत्व"" नामक पुस्तक में किया। पाचन क्रिया एवं भोजन के जारण की क्रिया पर सिलवियस के पश्चात् फ्रेंच वैज्ञानिक रेओम्यूर (सन् 1683-1757), इटली के स्पालानज़ानी (सन् 1729-99) तथा इंग्लैंडवासी प्राउट (सन् 1785-1850) का कार्य सराहनीय है। प्राणिविद्युत के क्षेत्र में इटालियन गैलवैनी (सन् 1737-98), स्कॉटलैंड निवासी ब्लैक (सन् 1728-99) एवं अंग्रेज प्रीस्टले (सन् 1733-1804) ने कार्य किया। 1791 ई. में गैलवैनी ने दिखाया कि विद्युद्धारा से मांसपेशियों में संकोच होता है। 18वीं शताब्दी में रसायनशास्त्र के विस्तार के साथ-साथ शरीररसायन भी प्रगति कर सका। आक्सीजन का आविष्कार तथा प्रणियों से उसका संबंध फ्रांस के रासायनिक लेवाज्ये (सन् 1743-94) ने स्थापित किया।


title: आयुर्विज्ञान का इतिहास

text: 18वीं शताब्दी के आरंभ में कुछ मरणोत्तर शवपरीक्षाओं द्वारा शरीरों का अध्ययन हुआ। व्याधि संबंधी ज्ञान में आशातीत उन्नति हुई। अवयवों का सूक्ष्म निरीक्षण कर इनका व्याधि से संबंध स्थापित किया। पैडुआ (इटली) में 56 वर्ष तक अध्यापन करनेवाले मोरगान्थि (सन् 1682-1771) का कार्य इस क्षेत्र में सर्वोच्च रहा।


title: आयुर्विज्ञान का इतिहास

text: निदान के लिए इस युग में नाड़ीपरीक्षा को महत्व दिया गया एवं तापमापक यंत्र की भी रचना की गई। वियना में थियोपोल्ड औएनबूज़र (सन् 1722 से 1870) ने अभिताडन (परकशन) विधि तथा आर.टी.एच. लेनेक (सन् 1781-1826) ने संश्रवणक्रिया (ऑस्कुलेशन) का आविष्कार 18वीं शताब्दी के अंत में किया। लेनेक ने 1819 ई. में प्रथम उरश्श्रवणयंत्र (स्टिथस्कोप) की रचना कर निदानशास्त्र को सुसज्जित किया।


title: आयुर्विज्ञान का इतिहास

text: इसी युग से निदान में रोगियों का अवलोकन, स्पर्श, अभिताडन तथा अवयवों के श्रवण आदि क्रियाओं का प्रचार हुआ। इस अध्ययन के पश्चात् भेषजशास्त्र तथा शल्यचिकित्सा में बड़ा विकास हुआ।


title: आयुर्विज्ञान का इतिहास

text: 18वीं शताब्दी में स्वस्थ तथा व्याधिकीय शरीर--रचना--विज्ञान के विकास ने इस शल्यचिकित्सा की उन्नति में भी अधिक योग दिया। कई शल्ययंत्रों का निर्माण हुआ। प्रसूति में चिकित्सक विलियम हंटर (सन् 1718-83) ने प्रथम बार संदंशिका (फ़ॉरसेप्स) का उपयोग किया। इनके भाई जान हंटर ने इस क्षेत्र में अन्य सराहनीय कार्य किए और आयुर्विज्ञान के संग्रहालयों का निर्माण कर उनका महत्व दर्शाया। सर विलियम पेटी (सन् 1623-87) द्वारा आयुर्विज्ञान के अन्वेषणों को दर्शित करने का नवीन मार्ग बताया गया और जन्म, मृत्यु तथा विविध रोगों से पीड़ितों की संख्याओं का पता लगाया गया। इसे जीवनांक (वाइटल स्टैटिस्टिक्स) नाम दिया गया। इसी काल से जीवन और मरण का ब्योरा बनाया जाने लगा। इस तरह के अध्ययन ने व्याधिरोधक कार्यों की सफलता पर बहुत प्रकाश डाला। सर्वप्रथम इस कार्य का प्रारंभ इंग्लैंड में बंदियों से हुआ; तदुपरांत जब इसकी महत्ता का ज्ञान हुआ, तब इसका विस्तार जनसाधारण में भी हो सका। सर जान पिं्रगिल (सन् 1707-82) एवं जेम्स लिंड (सन् 1716-94) ने मोतोझिरा तथा उष्ण देशों में होनेवाली व्याधियों का अध्ययन किया।


title: आयुर्विज्ञान का इतिहास

text: विज्ञान एँव संस्कृति की उन्नति के साथ-साथ यंत्रयुग में कारखानों तथा श्रमिकों के विकास से श्रमिकों के स्वास्थ्य पर भी ध्यान दिया जाने लगा और मलेरिया (जूड़ी) आदि कई व्याधियों से छुटकारा पाने के उपाय खोज निकाले गए।


title: आयुर्विज्ञान का इतिहास

text: इंग्लैंड में सन् 1762 ई. में जो विधान बने उनके कारण बड़े नगरों में स्वच्छता आदि पर पर्याप्त ध्यान दिया जाने लगा।


title: आयुर्विज्ञान का इतिहास

text: चिकित्सा की आवश्यकताओं के कारण वैज्ञानिक रूप से स्वच्छता पर ध्यान रखते हुए उत्तम अस्पतालों का निर्माण 18वीं शताब्दी के मध्य से होना आरंभ हुआ। परिचारिकाओं की व्यवस्था से भी अस्पताल बहुत जनप्रिय बन गए और विशेष उन्नति कर सके।


title: आयुर्विज्ञान का इतिहास

text: यह कार्य 18वीं शताब्दी से आरंभ हुआ। सर्वप्रथम 1796 ई. में ऐडवर्ड जेनर ने चेचक की बीमारी का अध्ययन कर उसके प्रतिरोध के हेतु टीके का आविष्कार किया। धार्मिक एवं अन्य बाधाओं के कारण कुछ समय तक इसका प्रचार न हो सका, किंतु इसके पश्चात् टीके की व्याधिरोधक शक्ति पर ध्यान गया और धीरे-धीरे टीका लगवाने की प्रथा बढ़ी। फ्रांस के लुई पाश्चर (सन् 1822-95), लार्ड लिस्टर (सन् 1827-1912), राबर्ट कोख (सन् 1843-1910), एमिल फान बेरिंग (सन् 1854-1917) आदि वैज्ञानिकों का कार्य इस क्षेत्र में सराहनीय रहा।


title: आयुर्विज्ञान का इतिहास

text: 19वीं तथा 20वीं शताब्दी में शरीरविज्ञान के सूक्ष्म अध्ययन की प्रेरणा मिली तथा तंतुओं की रचना पर भी प्रकाश डाला गया।


title: आयुर्विज्ञान का इतिहास

text: जर्मनों ने 19वीं शताब्दी में शरीर-क्रिया-विज्ञान के क्षेत्र में कई उल्लेखनीय कार्य किए। फ्रांस ने भी इस कार्य में सहयोग दिया। इस देश के विद्वान् क्लाड बरनार्ड (सन् 1813-78) के कार्य इस क्षेत्र में सराहनीय रहे। उसने शरीर को एक यंत्र मानकर उसके विभिन्न अवयवों के कार्यों का, जैसे यकृत के कार्यों तथा रक्तसंचालन एवं पाचनक्रिया संबंधी कार्यों का, सूक्ष्म अन्वेषण किया। इसी क्षेत्र में मुलर (सन् 1801-58) ने एक पाठ्यपुस्तक की रचना की, जिससे इस शास्त्र की उन्नति में बहुत सहायता मिली।


title: आयुर्विज्ञान का इतिहास

text: फान लीविंग (सन् 1803-73) ने शरीररसायन में आविष्कार किए। उनकी खोजों में यूरिया को पहचानने तथा मापन की विधि, पदार्थ की परिभाषा, जारणक्रिया तथा उससे उत्पन्न ताप, नेत्रजनचक्र आदि प्रमुख हैं।


title: आयुर्विज्ञान का इतिहास

text: 1840 ई. में शरीर की कोशिकाओं (सेल्स) का पता चला। जीवद्रव्य (प्रोटोप्लाज्म) पर भी बहुत खोज हुई। रूडोल्फ फिर्शो (सन् 1821-1902) ने रक्त के श्वेत कणों के कार्यों पर प्रकाश डाला। इसने कैंसर आदि व्याधियों के संबंध में भी बहुत अन्वेषण किए।


title: आयुर्विज्ञान का इतिहास

text: 19वीं शताब्दी के प्रारंभ में यह आभास हुआ कि कुछ व्याधियाँ कीटाणुओं के आक्रमणों से संबंध रखती हैं। फ्रांस के लुई पास्चर (सन् 1822-95) ने इसकी पुष्टि के हेतु कई उल्लेखनीय प्रयोग किए। राबर्ट कोख (सन् 1843-1910) ने कीटाणुशास्त्र को अस्तित्व देकर इस क्षेत्र में बड़ा कार्य किया। यक्ष्मा, हैजा आद के कीटाणुओं का अन्वेषण किया तथा अनेक प्रकार के कीटाणुओं को पालने की विधियों तथा उनके गुणों का अध्ययन किया। भारत की इंडियन मेडिकल सर्विस के सर रोलाल्ड रॉस (सन् 1857-1932) ने मलेरिया पर सराहनीय कार्य किया। इस रोग के कीटाणुओं के जीवनचक्र का ज्ञान प्राप्त किया तथा उसके विस्तारक ऐनोफेलीज़ मच्छर का अध्ययन किया। सन् 1893 में अत्यंत सूक्ष्म विषाणुओं (वाइरस) का ज्ञान हुआ। तदुपरांत इस क्षेत्र में भी आशातीत उन्नति हुई। विषाणुओं से उत्पन्न अनेक व्याधियों, उनके लक्षणों और उनकी रोकथाम के उपायों का पता लगाया गया तथा इन रोगों का सामना करनेवाली शारीरिक शक्ति की रीति भी खोजी गई। फान बेरिंग (सन् 1854-1917) का कार्य इस क्षेत्र में सराहनीय रहा।


title: आयुर्विज्ञान का इतिहास

text: गत पचीस वर्षों में जीवाणुद्वेषी द्रव्यों (ऐंटीबायोटिक्स), जैसे सल्फ़ानिलैमाइड, सल्फ़ाथायाज़ोल इत्यादि तथा पेनिसिलिन, स्ट्रेप्टोमाइसिन आदि से फुफ्फुसार्ति (निमोनिया), रक्तपूतिता (सेप्टिसीमिया), क्षय (थाइसिस) आदि भयंकर रोगों पर भी नियंत्रण शक्य हो गया है।


title: आयुर्विज्ञान का इतिहास

text: आयुर्विज्ञान के इतिहास के अवलोकन से यह ज्ञात होता है कि इसका प्रादुर्भाव अति प्राचीन है। निरंतर मनुष्य व्याधियों तथा उनसे मुक्त होने के उपायों पर विचार तथा अन्वेषण करता आया है। विज्ञान एवं उसकी विभिन्न शाखाओं के विकास के साथ-साथ आयुर्विज्ञान भी अपनी दिशा में द्रुत गति से आगे की ओर बढ़ता चल रहा है।


title: आयुर्विज्ञान का इतिहास

text: [[श्रेणी:इतिहास]] [[श्रेणी:आयुर्विज्ञान]] [[श्रेणी:आयुर्विज्ञान का इतिहास]]


title: ऑस्ट्रिया का इतिहास

text: ऑस्ट्रिया के इतिहास का वर्णन करते समय यूरोप के कई देशों का इतिहास सामने आ जाता है। मुख्य रूप से जिनका इस सम्बन्ध में पूर्ण वर्णन होता है वे हैं इटली, चेकोस्लोवाकिया, पोलैंड, हंगरी, रोमानिया, युगोस्लाविया और रूस आदि। कारण इसका यह है कि हैब्सबर्ग जैसे महान परिवार ने एक लंबे अरसे तक इनपर राज्य किया है।


title: ऑस्ट्रिया का इतिहास

text: ऑस्ट्रिया देश इतिहास के प्रारम्भकाल से ही मनुष्यों द्वारा आबाद रहा है। इसकी प्राचीन सभ्यता के चिह्न हालटाल में पाए जाते हैं। ईसा से 400 वर्ष पूर्व ऑस्ट्रिया देश में कबीलों की बस्ती रही। इन कबीलों ने बोहिमिया, हंगरी और आल्प्स की पहाड़ियों पर अपना अधिकार जमा लिया। पहली शताब्दी में रोमनों ने आल्प्स की पहाड़ी पार की और इसको अपने पैरों तले रौंद डाला।


title: ऑस्ट्रिया का इतिहास

text: 487 ई. में हूणों ने उसपर आक्रमण किया, इसके पश्चात् स्लाव तथा जर्मन कबीलों ने अधिकार जमाया। शार्लमान ने इसको फिर अपने राज्य में सम्मिलित किया। यह काल 811 ई. का था। इस प्रकार यह एक शताब्दी तक जर्मन राज्य में रहा। 976 ई. में यहां बैबिनबर्ग परिवार का प्रभाव बढ़ा। यहीं से ऑस्ट्रिया का राजनीतिक इतिहास जन्म लेता है। इस परिवार का राज्यकाल 1246 तक रहा और छठे ल्यूपोल्ड के पुत्र द्वितीय फ्रेडरिक की मृत्यु के पश्चात् इस परिवार का अंत हो गया।


title: ऑस्ट्रिया का इतिहास

text: 1273 से ऑस्ट्रिया देश पर हैब्सबर्ग परिवार का प्रभाव पड़ा जो 1918 तक बना रहा। इस बड़े अर्से में यह भिन्न-भिन्न रूप धारण करता रहा, जिसके कारण इसका इतिहास बड़ा ही वैचित्र्यपूर्ण एवं रोमांटिक हो गया है। ऑस्ट्रिया की महत्ता एक इसी बात से जानी जा सकती है कि जिस समय ऑस्ट्रिया के राजकुमार की हत्या हुई उस समय यूरोप में तहलका मच गया और इसी कारण प्रथम महायुद्ध की नींव पड़ी।


title: ऑस्ट्रिया का इतिहास

text: 1740 ई. में छठे चार्ल्स का देहांत हो गया। प्रशा के फ्रेडरिक ने अवसर पाकर उसके उत्तरीय भाग पर आक्रमण कर दिया। चार्ल्स की इस बात से सबकी आंखें खुल गईं। फ्रांस ने यह देखा तो प्रशा के साथ मिल गया। ब्रिटेन ने मेरिया थेरेसा की सहायता करने का वायदा कर लिया। इधर प्रशा और फ्रांस ने चार्ल्स के खूब कान भरे।


title: ऑस्ट्रिया का इतिहास

text: अंत में वही परिणाम हुआ और लड़ाई छिड़ गई। मेरिया थेरेसा के सैनिकों ने बड़ी वीरता दिखाई, मगर साइलेशिया में उनको मुंह की खानी पड़ी। हंगरी की भी सहायता उन्हें समय पर मिल गई, जिसके कारण वे ऑस्ट्रिया की ओर से लड़े। फ्रांसीसियों ने बड़ी मुश्किल से अपनी जान बचाई।


title: ऑस्ट्रिया का इतिहास

text: ऑस्ट्रिया और फ्रांस की शत्रुता यूरोप भर में प्रसिद्ध रही। फिर भी यह शत्रुता समय की कठिनाई देखकर मित्रता में बदल गई। इधर फ्रांस और ऑस्ट्रिया एक हुए और उधर ब्रिटेन और प्रशा के राजा फ्रेडरिक एक हो गए। इस प्रकार अलग-अलग दल पैदा हो गए। बड़ी-बड़ी शक्तियोंवाले इस बागी दल ने यूरोप भर में हलचल मचा दी। इसने फिर एक संकट और संघर्ष का रूप धारण कर लिया जिसने यूरोप में 30 वर्षीय युद्ध को जन्म दिया।


title: ऑस्ट्रिया का इतिहास

text: ऑस्ट्रिया और पुरषा का संयुक्त मोर्चा भी यूरोप के इतिहास में बड़ी महत्ता रखता है। इसने मिलकर फ्रांस पर आक्रमण किया। इनकी सेना की बागडोर ड्यूक आव ब्रंज़विक के हाथों में थी। फ्रांस ने मार खाई और सरहदी इलाके इनके कब्जे में आ गए, मगर विशेष रूप से कोई सफलता नहीं हुई। अभी वे आरगोंस की पहाड़ियों के करीब ही थे कि ड्यूक मोरीज़ जिस सेना का नायकत्व कर रहे थे उससे वाल्मी के स्थान पर लड़ाई हुई। इस बीच ब्रंज़विक की सेना बीमार पड़ गई, उसने सुलह की बातचीत की और जर्मनी की सरहद से गुजरकर राइन पार कर ली। इस लड़ाई का कोई विशेष परिणाम नहीं हुआ, फिर भी नैपोलियन के लिए उसने रास्ते खोल दिए।


title: ऑस्ट्रिया का इतिहास

text: धीरे-धीरे ऐसा मालूम हुआ कि फ्रांस के विरोध में जो संयुक्त मोर्चा बना है, वह टूट गया। 1794 ई. की फ्रांसीसी सफलता ने पुरुषा की आंखें खोल दीं और 1775 में बैसेल की संधि हुई जिसमें पुरुषा की शक्ति उत्तरीय जर्मनी में मान ली गई। स्पेन भी अलग हो गया और अब केवल ब्रिटेन और ऑस्ट्रिया रह गए। अब फ्रांसीसियों ने अपनी सारी शक्ति ऑस्ट्रिया की ओर लगा दी।


title: ऑस्ट्रिया का इतिहास

text: एक सेना वियना की ओर दानूब होती हुई बढ़ी और दूसरी ऑस्ट्रिया के इटलीवाले हिस्से की तरफ चली। नैपोलियन ने अपनी सारी शक्ति खर्च कर दी। उसने सारदीनिया के राजा को मजबूर कर दिया कि वह ऑस्ट्रिया के दल से निकल आए। उसके पश्चात् उसने मिलान पर कब्जा कर लिया। इटली के लोगों ने उसका अभिनंदन किया और ऑस्ट्रिया राज्य विरोधी हो गए। इसके पश्चात् नैपोलियन ने मैंटुआ नगर पर भी कब्जा कर लिया जहां ऑस्ट्रिया का दुर्ग था। पांच भिन्न-भिन्न सेनाएं दुर्ग को बचाने के लिए भेजी गईं, परंतु सबकी हार हुई। इस महीने फ्रांसीसियों का अधिकार मैंटुआ पर भी हो गया। लेकिन नैपोलियन ने अपनी स्थिति सुरक्षित न देखकर एक संधि की जो अक्टूबर, 1787 के ट्रीट्री ऑव कैंप फारमिस के नाम से विख्यात है। इसमें ऑस्ट्रिया को वीनिस का राज्य दे दिया गया। फिर भी यह मित्रता बहुत दिनों तक न चली क्योंकि आस्ट्रियन और उनके साथी इटली के उत्तरी भाग पर अपना कब्जा किए हुए थे। नैपोलियन ने 1796 में इटली पर आक्रमण करने की सोची जिसमें जेनरल मोरिए दानूब की ओर से ऑस्ट्रिया पर आक्रमण करनेवाला था। अंत में नैपोलियन विजयी हुआ। उसने मिलान पर अधिकार जमा लिया और जेनोवा की ओर बढ़ा। जून में मेरेज नामक स्थान पर लड़ाई छिड़ी। यह देखकर ऑस्ट्रिया ने संधि का संदेश भेजा। फरवरी, 1801 में ल्यूनेवाइक की संधि हुई और उसकी शर्त के अनुसर ऑस्ट्रिया अपने इटलीवाले इलाकों से हाथ धो बैठा।


title: ऑस्ट्रिया का इतिहास

text: इसके पश्चात् 2 दिसम्बर 1805 को नैपोलियन ने फिर आस्ट्रेलिट्ज़ की लड़ाई में ऑस्ट्रिया को हराया और वियना उसके अधिकार में आ गया। ऑस्ट्रिया दिसंबर, 1905 में प्रेसबर्ग की संधि करने पर विवश हो गया। इस प्रकार ऑस्ट्रिया की लगातार हार से पवित्र रोम साम्राज्य का भी अंत हो गया जो ओटो के काल, अर्थात, 10वीं शताब्दी से चला आ रहा था। इसके बाद सारदीनिया के राजा चार्ल्स अल्बर्ट की लड़ाई आस्ट्रियन जेनेरल रोदेज़की से हुई। अंत में वह हार गया। जुलाई 1818 में उसकी हार कस्टोजा नामक स्थान पर हुई। इसीलिए ऑस्ट्रिया को अपने इटली के इलाके वापस मिल गए।


title: ऑस्ट्रिया का इतिहास

text: ऑस्ट्रिया और हंगरी की समस्या भी बड़ी महत्ता रखती है। इन दोनों के बीच यह बात हमेशा रही कि दोनों के बीच मतदान किस प्रकार हो। बहुत सोचने के बाद 1907 में एक बिल पास हुआ जिससे ऑस्ट्रिया के रहनेवालों का, जिनकी आयु 24 वर्ष से अधिक थी, मताधिकार दिया गया। फलस्वरूप जर्मनों को अधिक सीटें मिलीं और चेक बहुत थोड़ी संख्या में आए। इसीलिए चेकों को बोहीमिया में और पोलों को गैलोसिया में यह अधिकार दिया गया। परंतु राष्ट्रीय समस्या अपने स्थान पर न रही। हंगरी की यही इच्छा थी कि मगयार राष्ट्र की महत्ता छोटी कौम पर बनी रहे, परंतु यह भी न हो पाया।


title: ऑस्ट्रिया का इतिहास

text: ऑस्ट्रिया का संबंध तुर्क राष्ट्र के साथ भी रहा है। राजनीतिज्ञों की दृष्टि से बलकान की बड़ी महत्ता है। रूस और ऑस्ट्रिया इसके पड़ोसी होने के नाते इसमें दिलचस्पी रखते थे और ब्रिटेन अपने व्यापार के कारण रूम के महासागर में दिलचस्पी रखता था। ये देश आपस में मिले और 1877 में रूस ने तुक╘ को चेतावनी दे दी। अंत में लड़ाई हुई और तुर्की अपनी वीरता के बावजूद हार गया। फलस्वरूप सैंटिफनों की संधि हुई और रोमानिया, मांटीनीग्रो तथा सर्विया स्वतंत्र देश हो गए और बास्नियां, हर्जीगाविना आदि ऑस्ट्रिया के अधीन हो गए।


title: ऑस्ट्रिया का इतिहास

text: प्रथम महायुद्ध की नींव ऑस्ट्रिया ने ही डाली। 28 जून 1914 को ऑस्ट्रिया की राजगद्दी पर बैठनेवाला राजकुमार सेराजेवो में मार डाला गया। रूस स्लोवानिक देशों का बलकान में निरीक्षक था। इसीलिए वह ऑस्ट्रिया को रोकने के लिए तैयार बैठा था। जर्मनी ऑस्ट्रिया की सहायता करने लगा। फ्रांस रूस से मुलाहिजे में बंधा था, इसीलिए अलग भी नहीं हो सकता था। यही कारण प्रथम महान युद्ध का बना।


title: ऑस्ट्रिया का इतिहास

text: ऑस्ट्रिया का इतिहास इटली के इतिहास से भी संबंधित है। 1916 का काल इटली के इतिहास में उसकी हार जीत की कहानी है। ऑस्ट्रिया ने पहले इटलीवालों को ट्रेनटीनें तक ढकेल दिया, परंतु बाद में स्वयं ही पीछे हट गए। इसी वर्ष अगस्त में जेनरल कोडर्ना ने बैनिसेज़ के एक भाग पर अधिकार जमा लिया और बहुत से लोगों को बंदी बना लिया। परंतु इनका नुकसान अधिक हुआ। ऑस्ट्रिया ने यह कमजोरी देखते हुए जनरल कोडर्ना पर सेपारेट नामक स्थान पर हमला किया। इटली की हार हुई। ऑस्ट्रिया ने लड़ाई में 2,50,000 आदमी बंदी बनाए और वेनिस तक चढ़ आया। ब्रिटेन और फ्रांस की समय पर सहायता पहुँच जाने से वेनिस हाथ से नहीं जाने पाया।


title: ऑस्ट्रिया का इतिहास

text: 1866 से जर्मनी की जो महत्ता बनी चली आ रही थी, उसका पतन हो गया। जो नई सरकार बनी उसने 11 नवम्बर 1918 को सुलह के पैगाम भेजे। ऑस्ट्रिया की शक्ति उस समय तक खत्म हो गई थी। इटली अब फिर विजयी हो चुका था। अक्टूबर में जेनरल डेज़ ने इस पर आक्रमण किया और आस्ट्रियन भाग खड़े हुए। हजारों की संख्या में बंदी इटली के हाथ पड़े। इस प्रकार इनका पतन हो गया।


title: ऑस्ट्रिया का इतिहास

text: 1918 के बाद इस बड़े राज्य का बिलकुल ही अंत हो गया। इतना बड़ा राज्य संसार के नक्शे पर देखते-देखते उड़ गया। हैप्सबर्ग परिवार, जो ऑस्ट्रिया, हंगरी, यूगोस्लाविया, रोमानिया, पोलैंड और चेकोस्लोवाकिया जैसे बड़े राज्यों पर हुकूमत करता चला आ रहा था, समाप्त हो गया।


title: दीपवंस

text: दीपवंस एक प्राचीन ग्रन्थ है जिसमें श्री लंका का प्राचीनतम इतिहास वर्णित है। 'दीपवंस', 'द्वीपवंश' का अपभ्रंश है जिसका अर्थ 'द्वीप का इतिहास' है। ऐसा विश्वास किया जाता है कि इस ग्रन्थ का संकलन अत्थकथा तथा अन्य स्रोतों से तीसरी-चौथी शताब्दी में किया गया था। महावंस तथा दीपवंस से ही श्री लंका तथा भारत के प्राचीन इतिहास के बहुत सी घटनाओं लेखाजोखा मिलता है। यह केवल इतिहास की दृष्टि से ही महत्वपूर्ण नहीं है बल्कि यह बौद्ध तथा पालि साहित्य का महत्वपूर्ण प्राचीन ग्रन्थ भी है।


title: दीपवंस

text: निस्संदेह एक ऐतिहासिक महाकाव्य के रूप में सिंहल का "महावंस" अधिक आदृत है, किंतु रचनाकाल की दृष्टि से दीपवंस महावंस की अपेक्षा प्राचीनतर ही नहीं प्राचीनतम है और उपयोग की गई सामग्री की दृष्टि से भी कुछ अंशों से भिन्न। जार्ज टर्नर ने किसी समय अपना यह मत प्रकाशित किया था कि "दीपवंस" और "महावंस" दोनों दो भिन्न रचनाएँ न होकर एक ही रचना के दो नाम हैं। उनका यह मत अयथार्थ ही है।


title: दीपवंस

text: यदि अनुराधापुर के महाविहार के "अठ्ठकथा-महावंस" का और दीपवंस का तुलनात्मक अध्ययन किया जाए तो यह स्पष्ट हो जाता है कि "दीपवंस" के रचयिता ने अपने ग्रंथसंपादन के लिए "अट्टकथामहावंस" से न केवल यथेष्ट सामग्री ही ली, बल्कि अभिव्यक्ति की शैली और कहीं-कहीं वाक्य के वाक्य ज्यों के त्यों अपना लिए हैं। "दीपवंस" का अधिकांश ऐसा ही है कि जिससे वह एक स्वतंत्र रचना न होकर अठ्ठकथा सदृश ग्रंथ या अन्य ग्रंथों के उद्धरणों का संग्रह प्रतीत होता है। यह एक प्रकार से सिंहल में प्राप्त सामग्री का कच्ची पक्की पालि में अनुवाद मात्र है।


title: दीपवंस

text: जिस काल का ऐतिहासिक लेखाजोखा "दीपवंस" ने सुरक्षित रखा है, वह समय महावंस के काल के समानांतर ही है। दोनों ग्रंथ महासेन नरेश की मृत्यु के समय ही अपने अपने वर्णन की "इति" करते हैं। इस समानता का एक बड़ा कारण यह है कि दोनों ग्रंथों ने अपनी मूल उपादान सामग्री का चयन एक ही स्थल से किया है और वह स्थल है महाविहार का "अठ्ठकथा महावंस।"


title: दीपवंस

text: महासेन नरेश की मृत्यु पर ही "दीपवंस" तथा "महावंस" के समाप्त होने का एक संभव कारण यह है कि महाविहार के विरोधियों ने महासेन की ही अनुमति प्राप्त कर महाविहार को विध्वंस कर डाला था। पूरे नौ वर्ष तक महाविहार महाविहारवासियों से शून्य रहा।


title: दीपवंस

text: दीपवंस के रचनाकाल को हम ई. 302 से पूर्व नहीं ले जा सकते, क्योंकि इसमें उस समय तक की घटनाओं का उल्लेख है। दूसरी ध्यान देने लायक बात यह है कि महान अट्ठकथाचार्य बुद्धघोष "दीपवंस" से अथवा उसके किसी अंश से अवश्य परिचित रहे हैं। फिर "महावंस" को जिन महास्थविर ने आगे बढ़ाया है उन्होंने हमें यह जानकारी भी दी है कि धातुसेन नरेश (ई. 459-477) ने, महास्थविर महेंद्र की मूर्ति के प्रति गौरव प्रकट करने के लिए जो महोत्सव किया था, उसमें "दीपवंस" का पाठ करने क आज्ञा दी थी।


title: दीपवंस

text: इन बातों पर विचार करने से हम इसी परिणाम पर पहुँचते हैं कि दीपवंस की रचना चतुर्थ शताब्दी के आरंभ और पाँचवीं शताब्दी के तृतीयांश के प्रथम भाग में हुई होगी।


title: दीपवंस

text: जहाँ तक रचनाकाल की बात है "महावंस" का भी निश्चित रचनाकाल अज्ञात ही है। किंतु, "दीपवंस" जहाँ काव्य की दृष्टि से एकदम ध्यान न देने लायक लगता है, कहीं कहीं पद्य भी विद्यमान है, वहाँ "महावंस" एक श्रेष्ठ महाकाव्य है।


title: दीपवंस

text: यह बात विशेष उल्लेखनीय है कि जिस प्रकार श्रीलंका के उत्तरकालीन पालि महाकवियों ने "महावंस" की परंपरा को चालू रखकर उसकी कथा को अद्यतन बना दिया, उसी प्रकार पंडित अहुनगल्ल विमलकित्ति महानायक स्थविर ने अभी वर्तमान में ही "दीपवंसक कथाकाव्य" को आगे बढ़ाकर उसे भी अद्यतन बना दिया है।


title: आवर्त नियम

text: आवर्त नियम (Periodic law) रसायन शास्त्र का एक महत्वपूर्ण नियम है। 1869 ई. में रूस के प्रसिद्ध रसायनज्ञ मैंडलीफ ने इसका प्रतिपादन किया। इस नियम के अनुसार "तत्वों के भौतिक एवं रासायनिक गुण उनके परमाणु भारों के आवर्ती फलन होते हैं"। अर्थात् तत्वों को यदि उनके परमाणुभार के क्रम में रखा जाए तो उनके गुणधर्म की पुनरावृत्ति एक नियत क्रम में होती रहती है और समान रासायनिक गुणधर्मवाले तत्व एक निश्चित क्रम में मिलते हैं।


title: आवर्त नियम

text: अधिक परिशुद्धतापूर्वक विचार करने पर यह पता चला कि परमाणुभार के क्रम में तत्वों को रखने पर भी कुछ विषमताएं रह जाती हैं। आधुनिक अनुसंधानों से अब यह स्पष्ट हो गया है कि परमाणु का मूलभूत गुण परमाणु संख्या है, परमाणुभार नहीं। अत: मोजले ने कहा कि तत्वों के वर्गीकरण का आधार भी परमाणुभार के स्थान पर परमाणु संख्या होनी चाहिए। उसके द्वारा प्रस्तुत आधुनिक आवर्त नियम निम्नलिखित है:


title: संश्लेषित रेशा

text: कृत्रिम सूत (Synthetic fibers) वे सूत या रेशे हैं जिन्हें प्राकृतिक रूप से (जानवरों एवं पौधों) नहीं बल्कि कृत्रिम रूप से निर्मित किया जाता है। सामान्य रूप से कहा जाय तो सूत बनाने वाले पदार्थ को किसी पतले छिद्र से बलात भेजकर सूत का निर्माण किया जाता है। जैसे-नाइलान,रेयान,ऐकि्लिक आदि।


title: संश्लेषित रेशा

text: कृत्रिम ढंग से सूत (रेशा, Fibre) निर्माण करने का विचार पहले पहल एक अंग्रेज वैज्ञानिक राबर्ट हुक के दिमाग में उठा था। इसका उल्लेख 1664 ई. में प्रकाशित उसकी माइक्रोग्राफिया नामक पुस्तक में है। इसके बाद 1734 ई. में एक फ्रेंच वैज्ञानिक ने रेजिन से कृत्रिम सूत बनाने की बात कही; लेकिन उसे भी कोई व्यावहारिक रूप नहीं दिया जा सका। 1842 ई. में पहली बार अंग्रेज वैज्ञानिक लुइस श्वाब ने कृत्रिम सूत बनाने की मशीन का आविष्कार किया। इस मशीन में महीन सूराखवाले तुंडों (nozzles) का प्रयोग किया गया जिसमें से होकर निकलनेवाला द्रव पदार्थ सूत में परिवर्तित हो जाता था। सूत बनानेवाली आज की मशीनों का भी मुख्य सिद्धांत यही है। श्वाब ने काँच से सूत का निर्माण किया था; लेकिन वह इससे संतुष्ट न था। उसने ब्रिटिश वैज्ञानिकों से कृत्रिम सूत बनाने हेतु अच्छे पदार्थ की खोज की अपील की। 1845 ई. में स्विस रसायनशास्त्री सी. एफ. शूनबेन ने कृत्रिम सूत के निर्माण के निमित्त नाइट्रो सेल्यूलोज की खोज की।


title: संश्लेषित रेशा

text: कृत्रिम सूत के निर्माण का पहला पेटेंट 1855 में जार्ज एडेमर्स ने प्राप्त किया। उसने कृत्रिम सूत के निर्माण के लिए शहतूत और कुछ अन्य वृक्षों के भीतरी भाग का प्रयोग किया। शहतूत के वृक्ष के भीतरी भाग को पहले उसने नाइट्रीकृत किया। फिर ईथर और ऐलकोहल के साथ-साथ रबर के विलयन में उसका मिश्रण तैयार किया। फिर उसका उपयोग उसने कृत्रिम सूत के निर्माण के लिए किया। दो वर्ष बाद ई. जे. हग्स को कुछ लचीले पदार्थो जैसे स्टार्च, ग्लेटिन, रेजिन, टैनिन और चर्बी आदि से कृत्रिम सूत के निर्माण के लिए पेटेंट मिला। इसके बाद जोसेफ स्वान ने इस दिशा में और अधिक कार्य किया। तब से अब तक इस क्षेत्र में अनेक वैज्ञानिकों ने बहुत काम किया है। फलस्वरूप अनेक प्रकार के कृत्रिम सूत बाजार में उपलब्ध हैं। भारत में कृत्रिम सूत का निर्माण 1950 ई. में आरंभ हुआ।


title: संश्लेषित रेशा

text: जब प्रयोगशाला में पहले पहल कृत्रिम सूत बने तब रंगरूप, कोमलता और चमक दमक में वे रेशम से थे, यद्यपि उनकी दृढ़ता और टिकाऊपन रेशम के बराबर नहीं थी। उनका तनाव सामर्थ्य भी निम्न कोटि का था। फिर भी उन्हें कृत्रिम रेशम का नाम दिया गया। 1924 ई. तक ऐसे मानवनिर्मित सूतों को कृत्रिम रेशम ही कहते थे। बाद में अमरीका में कृत्रिम सूत के लिए रेयन शब्द का उपयोग आरंभ हुआ और आज सारे संसार में कृत्रिम सूत के लिए रेयन शब्द का ही उपयोग होता है।भारत वर्ष मे पिथौरागड़ के श्री पीताम्बर पाण्डेय जो एक पेट्रोलियम अभियंता थे, उनके द्वारा भी कृतिम रेशा का अविष्कार किया गया था लकिन अल्प काल मृत्यु के कारण वह उसे व्यवसायी रूप नहीं दे पाये।


title: संश्लेषित रेशा

text: मानवनिर्मित सूत (रेशों) के मुख्य प्रकार निम्नलिखित हैं-


title: संश्लेषित रेशा

text: 1. फिलामेंट धागा (Filament yarn)- इन धागों में अनेक महीन अखंड तंतु (filament) होते हैं, जो हलकी ऐंठन से एक साथ जुड़े रहते हैं। 2. एकतंतु धागा (monofilament)- इसमें केवल एक तंतु होता है। 3. स्टेप्ल (staple)- ये कृत्रिम तंतुओं के बने होते हैं और ये 7 से 15 इंच तक लंबे और एकरूप होते हैं 4. टो (Tow)- इसमें भी अनेक अखंड तंतु, रस्सी के रूप में, एक साथ बैटे रहते है, किंतु उनमें ऐंठन नहीं होती तथा वे समांतर रहते हैं। छोटे टो 500 से 5000 डेनियर (Denier) तक के होते हैं, जबकि बड़े टो 75,000 से 5,00,000 डेनियर के होते हैं। 5. कते धागे (Spun yarn)- ये धागे कृत्रिम रेशों को कातकर बनाए जाते हैं। कभी-कभी ये कृत्रिम रेशे कपास, ऊन, पटसन इत्यादि रेशों के मिश्रण से भी बनते हैं।


title: संश्लेषित रेशा

text: मानवनिर्मित कृत्रिम रेशों के विभिन्न वर्गों, उनके औद्योगिक अथवा वाणिज्य नाम, उनके निर्माण के लिए आवश्यक आधारभूत सामग्री तथा उत्पादक देशों का विवरण इस प्रकार है-(क). सेल्युलोस रेयन (Rayon) - काष्ठ लुगदी - अनेक देश


title: संश्लेषित रेशा

text: (ख). प्राकृतिक ऐसीटेट (Acetate) - कपास लिंटर और काष्ठ लुगदी - अनेक देश, संयुक्त राज्य अमेरिका


title: संश्लेषित रेशा

text: (ग). संश्लिष्ट तंतु :


title: संश्लेषित रेशा

text: (घ). खनिज तंतु (काच) सिलिका बालू, चूना पत्थर


title: संश्लेषित रेशा

text: इन मानवनिर्मित रेशों का उपयोग वस्त्रोद्योग तक ही सीमित नहीं है; वरन् इनके अनेक अन्य औद्योगिक उपयोग भी हैं। कुछ मुख्य उपयोग निम्नलिखित हैं :


title: संश्लेषित रेशा

text: विस्कोस रेशों का बना होता है, जिसमें वायु पाशित होती है। इसका उपयोग जीवनरक्षी जैकेट, नौकासेतु (pontoon), बेड़ा (raft) तथा हवाई उड़ाकों की वेशभूषा के पृथक्कारी (insulator) माध्यम बनाने के लिए किया जाता है। रेयन का उपयोग श्ल्य संभार (surgical dressing) तैयार करने में भी होता है।


title: संश्लेषित रेशा

text: स्त्रियों के लिए सुंदर आकर्षक वस्त्र तथा स्नान वस्त्रों के बनाने में काम आता है। पुरुषों के लिए टाई, ड्रेसिंग गाउन और कॉलर बनाने में भी इसका उपयोग होता है। इसका पारविद्युत् सामर्थ्य (dielectric strength) अधिक होता है। अत: यह बिजली के तार एवं कुंडली (coil) के लिए पृथक्कारी (insulator) के रूप में भी प्रयुक्त होता है।


title: संश्लेषित रेशा

text: बड़ी उच्च दृढ़ता (tenacite) के सेज्युलूसीय तंतु हैं। टेनास्को का उपयोग मोटरों तथा वायुयानों के टायरों की रस्सी, वाहक पट्टों तथा रस्सियों के बनाने में होता है। संश्लिष्ट रेशों में फॉर्टिसन सबसे अधिक पुष्ट होता है इसकी दृढ़ता 7 ग्राम प्रति डेनियर होता है। इसका मुख्य उपयोग टायर की रस्सी बनाने में किया जाता है। पैराशूट के कपड़े बनाने में भी इसका व्यापक उप्योग होता है।


title: संश्लेषित रेशा

text: इस प्रकार के रेशों की विशेषता यह है कि ये धात्वीय ऐल्गिनेटों के कारण ज्वालासह (flame proof) होते है। इसलिए इनका उपयोग थियेटरों के पर्दे तथा अग्निसह कपड़े बनाने के लिए विशेष रूप से किया जाता है।


title: संश्लेषित रेशा

text: इसकी दृढ़ता भी यथेष्ट अधिक होती है (4.5 से 7 ग्राम प्रति डेनियर तक)। इसका उपयोग भी पैराशूट के कपड़े, रस्सी, अश्वसज्जा (harness) और ग्लाइडर की रस्सी बनाने में होता है। एकतंतु (monofilament) नाइलॉन दाँत, कपड़े, बाल एवं बोतल साफ करनेवाले ब्रश तथा टाइपराइटर के फीते बनाने के काम आता है। इसके बने तिरपाल (tarpaulins) भी बड़े हलके और टिकाऊ होते हैं। हवाई जहाज की पेट्रोल टंकी बनाने के लिए नाइलॉन बड़ा उपयुक्त होता है। विद्युल्लेपन (electroplating) द्रव, रंक द्रव एवं प्रबल क्षायतावाले रासायनिक द्रवों को छानने के लिए नाइलॉन बड़ा उपयुक्त माध्यम है। वाहक पट्टी के बनाने में भी नाइलॉन काम आता है। नाइलॉन एकतंतुओं से श्ल्य सीवनी एवं पाश (surgical suture and ligature) भी बनाए जाते है।


title: संश्लेषित रेशा

text: इससे छाननेवाले गत्ते (filter pad) तथा रसायनिक कार्य करनेवालों के आरक्षी वस्त्र बनाए जाते हैं। जलरोधी होने के कारण मछली पकड़ने के जाल तथा रस्सियाँ बनाने के लिए इसका अच्छा उपयोग होता है।


title: संश्लेषित रेशा

text: यह जीवाणुओं, कीटों एवं रस द्रव्यों के प्रति यथेष्ट अवरोधी होता है। इसलिये मसहरी, छनने, मोटरों तथा जलपानगृहों के आलंकारिक पर्दे बनाने में इसका विशेष उपयोग होता है। कलाशानाओं तथा सिनेमागृहों की दीवारों पर भी सारन के आवरण लगाए जाते है, जिससे उनपर सिगरेट के धुएँ का कोई प्रभाव न पड़े। इस्पात की नलियों में सारन का अस्तर लगाने से वे रसद्रव्यों के प्रति अवरोधी हो जाती हैं। पॉलिविनाइल क्लोराइडों का उपयोग भी सारन की ही भाँति होता है।


title: संश्लेषित रेशा

text: इसका उपयोग विद्युतल्लेपन में धनाग्र (anode) थैले के बनाने में किया जाता है।


title: संश्लेषित रेशा

text: इसके कपड़े अग्निसह होने के कारण जीवनरक्षी नौकाओं तथा तेल की टंकियों में उपयुक्त होते हैं। स्टेपुल तंतु कांच के कपड़े, विद्युत् पृथक्करण एवं उष्मा पृथक्करण के लिए उपयुक्त होते हैं।


title: संश्लेषित रेशा

text: रासायनिक दृष्टिसे स्थायी होने के कारण प्लास्टिक के रूप में व्यापक रूप से प्रयुक्त होता है। सामग्रियों पर आरक्षी आवरण चढ़ाने अथवा रासायनिक दृष्टि से अवरोधी नलियों और धारको के निर्माण में भी इसका विशेष उपयोग होता है।


title: सरकारी विद्यालय

text: सरकार द्वारा संचालित विद्यालयों को सरकारी विद्यालय कहा जाता है। इसे हम कई चरण में देख सकते हैं सरकार क्लास १ से लेकर और डिप्लोमा डिग्री आदि के लिए भरकट में सरकारी विद्यालय की योजन बा राखी है सबसे पहले क्लास १ से ५ तक स्कूल बनाये गए जिसमें गरीब बचचों को फ्री शिक्षा दे जाती हैं इसके बाद क्लास ६ से लेकर ८ क्लास तक स्कूल की वियावस्था की हैं


title: सरकारी विद्यालय

text: हाई स्कूल व इंटर क्लास के स्कूल में कुछ सरकारी स्कूल होते हैं कुछ प्राइवेट स्कूल होते हैं इनके अलाब सरकार जो प्राइवेट स्कूल होते हैं उनमें सरकारी अध्यापक रखकर उन स्कूल को अर्ध सरकारी स्कूल के रूप में भी चलती हैं


title: सरकारी विद्यालय

text: इसी तरीके से डिप्लोमा डिग्री कॉलेज भारत में देखने को मिलते हैं इन स्चूलों में कई सारे अन्तर देखने को मिलते हैं इन अन्तर को देखते हुए सभी स्कूल को कई वर्गों में देखा जासकता हैं ये सभी स्कूल समय समय पर प्रवेश फॉर्म भरवाती हैं आप इन में फॉर्म भरकर अपनी पदाई कर सकते हैं और अधिक स्कूल के बारे में जानने के लिस्ट व प्रोस्पेक्ट आदि इंटर नेट पर मी जाता हैं


title: सरकारी विद्यालय

text: [[श्रेणी:विद्यालय] [[श्रेणी:सरकार]] [[श्रेणी:शिक्षा]]


title: संक्षारण

text: धातुओं का संक्षारण (Corrosion of metals) रासायनिक क्रिया है, जिसके फलस्वरूप धातुओं का क्षय एवं ह्रास होता है। धातुओं की क्षरणक्रिया, (Erosion) जिनमें यांत्रिक कारकों के फलस्वरूप धातुओं का ह्रास होता है, इस क्रिया से भिन्न होती है। धातुओं में संक्षारण वस्तुत: रासायनिक क्रिया, अथवा वैद्युत्रासायनिक क्रिया, के रूप में होता है। मूल आधार के अनुसार उपर्युक्त दोनों प्रकार की संक्षारण क्रियाएँ मूल क्रिया की विभिन्न अवस्थाएँ हैं।


title: संक्षारण

text: धातुओं की संक्षारण क्रियाप्रणाली की मुक्त ऊर्जा में विशिष्ट एवं आवश्यक रूप में न्यूनता उत्पन्न होती है। प्रत्यक्ष रासायनिक क्रिया द्वारा धातुओं के संक्षारण में गैस, अथवा आर्द्रतायुक्त वातावरण, का संसर्ग संक्षारण के लिए उपयुक्त परिस्थितयाँ उत्पन्न करता है। संक्षारण की विद्युत्रासायनिक क्रिया में, धातुओं के द्रव में निमज्जित होने से, विद्युत्धारा उत्पन्न होने की उपयुक्त परिस्थितियाँ उत्पन्न हो जाती हैं। इस प्रकार संक्षारण क्रिया में धातुओं का विद्युत्रासायनिक ह्रास होता है। उनमें तथा द्रवों में निमज्जित होने से धातुओं की संक्षारण केवल उपर्युक्त परिस्थितियों पर निर्भर नहीं करती, अन्य कारकों का भी विशेष एवं महत्वपूर्ण प्रभाव पड़ता है।


title: संक्षारण

text: सामान्यत: धातुओं की संक्षारण क्रिया में निर्मित होनेवाला अंतिम उत्पाद ऐसा यौगिक होता है जो प्रकृति में खनिज पदार्थ के रूप में पाया जाता है। उदाहरणार्थ, ताँबे के पट्ट को बहुत वर्षों तक आंतरस्थलीय वातावरण में, खुली अवस्था में रखने से पट्ट के ऊपरी तल पर क्षारक सल्फेट की एक परत जर्म जाती है। ताँबे का यह क्षारक सल्फेट प्रकृति में पाए जानेवाले खनिज ब्रोकैटाइट जैसा होता है। इसी प्रकार लोहे अथवा इस्पात के पट्ट को लवणीय जल में पूर्णत: निमज्जित रखने पर वर्षा में उसके तल पर जलयोजित लोह (फेरिक) ऑक्साइड की कठोर परत जम जाती है। जलयोजित फेरिक ऑक्साइड प्रकृति में पाए जानेवाले खनिज गोथइट जैसा होता है। इस प्रकार धातुओं की संक्षारण क्रिया धातुओं के मध्यस्थायी धात्विक अवस्था में स्थायी ऑक्सीकृत अवस्था में प्रत्यावर्तन की क्रिया है। जो धातुएँ प्रकृति में अपने शुद्ध रूप में पाई जाती हैं, जैसे स्वर्ण, उनमें सामान्यत: प्रकृति में उपस्थित कारकों द्वारा संक्षारण क्रिया नहीं होती और इसके फलस्वरूप ही ऐसी धातुएँ असंयुक्त अवस्था में पाई जाती हैं।


title: संक्षारण

text: संरचनात्मक आधार पर संक्षारण क्रिया निम्नांकित विभिन्न स्वरूपों में धातुओं पर प्रभाव उत्पन्न करती है :धातुओं के संक्षारण निवारण में सैद्धांतिक रूप में उन सभी उपायों एवं कारकों को छोड़ देना पड़ता है जो स्थायी अवस्था के प्रत्यावर्तन को प्रोत्साहित करते हैं। इस प्रकार के कारक विभिन्न धातुओं के लिए भिन्न भिन्न होते हैं, परंतु सामान्य रूप में ऑक्सीजन तथा ऑक्सीजन मिश्रित विलयन एवं जल में विलेय पदार्थ स्थायी अवस्था के प्रत्यावर्तन को प्रोत्साहित करते हैं। संक्षारण के निवारण में उपर्युक्त कारकों का पूर्ण बहिष्कार प्राय: असंभव होता है। अत: इनकी उपस्थिति में स्वयंस्थिरक (stiffening) क्रियाओं का सहारा लिया जाता है। धातुसंक्षारण की विशेष परिस्थितियों में संक्षारण की गति पर अधिकतम अवरोध उत्पन्न करनेवाले कारक को संक्षारण का नियंत्रक कारक कहा जाता है। औद्योगिक दृष्टि से महत्वपूर्ण प्राय: सभी धातुओं के बाह्य तल पर वातावरण में खुले रहने से दिखाई देनेवाली, अथवा न दिखाई देनेवाली, सूक्ष्म परत जम जाती है, जो अनुवर्ती संक्षारण प्रक्रियायों को प्रभावित करती है। सामान्यत: यह परत खुली धातु के ऑक्साइड से निर्मित होती है। इसके गुण मूल धातु के गुणों से भिन्न होते हैं तथा खुले रहने की परिस्थितियों से भी व्यवहारभिन्नता उत्पन्न होती है। अधिकांश परिस्थितियों में ऑक्साइड की यह परत मूलधातु के संक्षारण का निवारण करती है। इस प्रकार की मोटी परत जब प्रसारण एवं संकुचन के कारण कहीं कहीं से टूट जाती है, तब इन स्थानों पर विद्युत्-रासायनिक-संक्षारण प्रारंभ हो जाता है। धातुओं के संक्षारण को निम्नांकित छह भागों में विभक्त किया जाता है :


title: संक्षारण

text: उपर्युक्त प्रत्येक दशा के संक्षारण प्रक्रम में विशेषता होती है और इसके निवारण के लिए भिन्न भिन्न उपाय किए जाते हैं।


title: संक्षारण

text: धातुओं के संक्षारण निवारण में विभिन्न रीतियों का उपयोग होता है, जिनमें निम्नांकित प्रमुख हैं : संक्षारण निवारण की अंतिम रीति सर्वाधिक उपयोग में आती है। इस रीति में धातु के स्वच्छ बाह्य तल पर ऑक्साइड जैसे प्राकृतिक निवारक अधिलेप का संबलन अथवा उसके सदृश प्रभावोत्पादक कृत्रिम अधिलेप पदार्थ का उपयोग किया जाता है। अधिलेप द्वारा निवारण की इस रीति में रंगलेप एवं इसी प्रकार के अन्य लेपों का उपयोग होता है, जिनमें क्षारक क्रोमेट पदार्थ, लिथार्ज, रक्त सीस, लाल लोह ऑक्साइड, ग्रैफाइट, विटुमिनी पदार्थ आदि प्रमुख हैं। संक्षारण निवारण में गैल्वनीकरण, धातुकणीकरण (atomization), सीमेंट करण, विद्युत् निक्षिप्त अधिलेप तथा अन्य धातु अधिलेप का अधिकाधिक उपयोग होने लगा है।


title: चीज़ (पाश्चात्य पनीर)

text: दूध से निर्मित भोज्य पदार्थों के एक विविधतापूर्ण समूह का नाम चीज़ है। विश्व के लगभग सभी भागों में भिन्न-भिन्न रंग-रूप एवं स्वाद की चीज़ बनायी जाती हैं।


title: चीज़ (पाश्चात्य पनीर)

text: चीज़ मूलतः शाकाहार है। इसमें उच्च गुणवत्ता के प्रोटीन व कैल्शियम के अलावा, फास्फोरस, जिंक विटामिन ए, राइबोफ्लेविन व विटामिन बी2 जैसे पोषक तत्त्व भी पाए जाते हैं। यह दांतों के इनैमल की भी रक्षा करता है और दाँतों को सड़न से बचाता है।


title: चीज़ (पाश्चात्य पनीर)

text: चीज़ से अनिवार्य पोषक तत्वों का अच्छा मेल है। खास तौर पर उच्च गुणवत्ता के प्रोटीन व कैल्शियम के अलावा, फास्फोरस, जिंक, विटामिन ए, राइबोफ्लेविन व विटामिन बी12 जैसे पोषक तत्व भी पाए जाते हैं। प्रयोग में लाए गए दूध व चीज़ बनाने की प्रक्रिया का, चीज़ के पोषक तत्त्वों पर प्रभाव पड़ता है। जो व्यक्ति अपने आहार में वसा को शामिल करना नहीं चाहते, उनके लिए कम वसा युक्त चीज़ भी उपलब्ध है।


title: चीज़ (पाश्चात्य पनीर)

text: चेड्डर, स्विस, ब्ल्यू, मोंटीरे, जैक व प्रोसेस्ड चीज़ जैसे कई चीज़ सेवन के लिए बड़े फायदेमन्द हैं। इनसे दाँतों में कीड़े लगने का खतरा कम होता है। लार का प्रवाह उत्तेजित होता है, जिससे प्रतिरोधक क्षमता बढ़ती है।


title: चीज़ (पाश्चात्य पनीर)

text: चीज़ में उपस्थित दुग्ध प्रोटीन अपनी प्रतिरोधक क्षमता द्वारा प्लेक (Plaque) बनाने वाले अम्लों को उदासीन कर देता है। इससे दांतों के इनैमल की भी रक्षा होती है। दांतों की सड़न भी कम होती है, तभी तो डॉक्टर भोजन या स्नैक खाने के तुरंत बाद चीज़ खाने की सलाह देते हैं।


title: चीज़ (पाश्चात्य पनीर)

text: चेड्डर व स्विस जैसे कई चीजों में लैक्टोस नहीं पाया जाता है किन्तु ये कैल्शियम व अनेक पोषक पदार्थों का महत्वपूर्ण स्रोत्र हैं, जिन्हें लैक्टोस पचाने में कठिनाई हो वे इन चीज़ को भरपूर मात्रा में इस्तेमाल कर सकते हैं।


title: चीज़ (पाश्चात्य पनीर)

text: कैल्शियम से भरपूर चीज़ को आहार में लेने से ऑस्टियोपोरोसिस को घटाया जा सकता है। उच्च रक्तचाप के खतरे को घटाने के लिए हाइपरटेंशन आहार में भी चीज़ की थोड़ी मात्रा शामिल कर सकते हैं। इस आहार में वसा युक्त दूध, दही, कम वसा युक्त चीज़ व फलों की तीन सर्विंग शामिल होती हैं, जिनसे हृदय रोग, एल डी एच कौलेस्ट्रॉल व होमोसिस्टीन का खतरा घटता है। कुल मिलाकर चीज़ की उच्च पौष्टिकता व स्वास्थ्य में इसकी लाभदायक भूमिका, इसे स्वस्थ आहार का एक अंग बनाती है। घोड़ी के दूध से बना चीज़ कैसिओकैवलो कहलाता है।


title: चीज़ (पाश्चात्य पनीर)

text: चीज़ बनाने के लिए पाँच प्रकार का दूध प्रयोग होता है-


title: चीज़ (पाश्चात्य पनीर)

text: 1. गाय


title: चीज़ (पाश्चात्य पनीर)

text: 2. बकरी


title: चीज़ (पाश्चात्य पनीर)

text: 3. भेड़


title: चीज़ (पाश्चात्य पनीर)

text: 4. भैंस


title: चीज़ (पाश्चात्य पनीर)

text: 5. मिश्रित दूध।


title: चीज़ (पाश्चात्य पनीर)

text: चीज़ को उसकी गंध, स्वाद व उपयोग किए गए दूध की गुणवत्ता से पहचाना जा सकता है। ताजा चीज़ अनपके दही की तरह होता है, जिसे पकाने के तुरंत बाद खा सकते हैं। मुलायम चीज़ उच्च कैलोरी युक्त होता है व आसानी से फैलाया जा सकता है। कम सख्त चीज़ कम नमी वाला होता है, जिसे सख्त चीज़ की तुलना में आसानी से काटा जा सकता है। सख्त चीज़ में नमी की मात्रा अपेक्षाकृत कम व वसा की मात्रा अधिक होती है।


title: चीज़ (पाश्चात्य पनीर)

text: चीज़ की सख्ती उसके प्रकार पर निर्भर करती है। ये नरम मुलायम से लेकर काफी सख्त तक हो सकते हैं। आमतौर पर यह गाय के दूध से बनता है पर इसे बकरी व भेड़ के दूध से भी बना सकते हैं। इसकी बनावट व रंग-रूप से अंतर पता चला जाता है क्योंकि बकरी के दूध का चीज़ गाय के दूध से बने चीज़ की तुलना में भुरभुरा होता है।


title: चीज़ (पाश्चात्य पनीर)

text: 1. पनीर


title: चीज़ (पाश्चात्य पनीर)

text: 2. क्रीम चीज़


title: चीज़ (पाश्चात्य पनीर)

text: 3. कर्ड चीज़


title: चीज़ (पाश्चात्य पनीर)

text: 4. ब्री (फ्रेंच चीज़)


title: चीज़ (पाश्चात्य पनीर)

text: 5. कैममबर्ट चीज़


title: चीज़ (पाश्चात्य पनीर)

text: 6. मौज़रेला चीज़


title: चीज़ (पाश्चात्य पनीर)

text: 7. रिकोट्टा चीज़


title: चीज़ (पाश्चात्य पनीर)

text: 8. रॉयल फ्रेंच चीज़


title: चीज़ (पाश्चात्य पनीर)

text: 1. मांचेगो


title: चीज़ (पाश्चात्य पनीर)

text: 2. कैंटल


title: चीज़ (पाश्चात्य पनीर)

text: 3. चैशायर


title: चीज़ (पाश्चात्य पनीर)

text: 4. इमेंटल


title: चीज़ (पाश्चात्य पनीर)

text: 5. डनलप


title: चीज़ (पाश्चात्य पनीर)

text: 6. गेरूयेरे


title: चीज़ (पाश्चात्य पनीर)

text: 7. चैड्डर


title: चीज़ (पाश्चात्य पनीर)

text: 8. एडम चीज़


title: चीज़ (पाश्चात्य पनीर)

text: 1. पारमेसन चीज़ (इटली का)


title: चीज़ (पाश्चात्य पनीर)

text: 2. सपसागो (स्विस चीज़)


title: चीज़ (पाश्चात्य पनीर)

text: 3. स्मोक्ड इमेंटल (चेक चीज़)


title: चीज़ (पाश्चात्य पनीर)

text: 4. माईसैला (डेनिश चीज़)


title: चीज़ (पाश्चात्य पनीर)

text: 1. डेनिश ब्ल्यू चीज़


title: चीज़ (पाश्चात्य पनीर)

text: 2. ब्ल्यू चैशायर चीज़


title: चीज़ (पाश्चात्य पनीर)

text: 3. बैवेरियन ब्ल्यू चीज़


title: चीज़ (पाश्चात्य पनीर)

text: 1. चीज़ घर लाने के बाद पैकेट में ही रहने दें व फ्रिज के सबसे ठंडे हिस्से में रखें। इससे हवा का प्रसार घटेगा व चीज़ पर कीटाणु नहीं पनप पाएंगे।


title: चीज़ (पाश्चात्य पनीर)

text: 2. पारमेसन व चेड्डर जैसे सख्त चीज़ को फ्रिजर में भी रख सकते हैं। जरूरत पड़ने पर उसे गला लें। इस्तेमाल से दो घंटे पहले, फ्रिज से निकाल लें। यदि झटपट गलाएंगे तो उसकी नमी व नरमी घट सकती हैं।


title: चीज़ (पाश्चात्य पनीर)

text: 3. बेहतर होगा कि ताजा चीज़ खरीद कर ही इस्तेमाल करें क्योंकि कमरे के तापमान पर चीज़ अनुकूल रहता है।


title: चीज़ (पाश्चात्य पनीर)

text: 4. चीज़ को कितनी भी सावधानी से क्यों न रखा जाए वह लगातार खराब होता है। सख्त चीज़ एक महीने तक रखा जा सकता है लेकिन मुलायम चीज़ पैकेट खोलने के 1-2 सप्ताह के भीतर ही इस्तेमाल करना चाहिए। (चीज़ को हवा बंद डिब्बों में रखें।)


title: चीज़ (पाश्चात्य पनीर)

text: 5. कतरे/कद्दूकस चीज़ पर फफूंदी लगती है इसलिए इसे कुछ ही दिनों में इस्तेमाल कर लें।


title: चीज़ (पाश्चात्य पनीर)

text: 1. कॉटेज़ चीज़ (पनीर): यह गाय के दूध से बनता है पर घर में आप इसे भैंस के या टोंड-दूध से भी बना सकते हैं। यह कई भारतीय शाकाहरी व्यंजनों, कांटिनेटल व्यंजनों/ सलाद व चीज़ केक में इस्तेमाल होता है। इस दानेदार व फेंटे दही जैसे चीज़ में क्रीम व बनावट होती है।


title: चीज़ (पाश्चात्य पनीर)

text: 2. क्रीम चीज़: यह नरम चीज़ भी पनीर की तरह ही बनता है पर वह गाय के फुल क्रीम दूध से बनता है। यह सफेद, मुलायम व हल्की गंध वाला होता है। इससे चीज़ केक, सैंडविच स्प्रेड़ व क्रीम क्रेकर बिस्कुट बनाए जाते हैं।


title: चीज़ (पाश्चात्य पनीर)

text: 3. पारमेसन चीज़: इस इटैलियन सख्त चीज़ का स्वाद तीखा व फलों जैसा होता है। यह प्राय: सभी खाद्य पदार्थों के लिए अनुकूल है तथा पिज़्ज़ा से लेकर पास्ता तक किसी भी चीज़ पर छिड़का जा सकता है। इसे सूप व चावल में भी मिला सकते हैं। गाय के दूध से बना चीज़ सख्त व दानेदार बनावट वाला होता है जिसे भोजन के बाद भी परोस सकते हैं।


title: चीज़ (पाश्चात्य पनीर)

text: 4. चेड्डर चीज़: यह ज्यादा स्वादिष्ट व लोकप्रिय चीज़ है। यह सफेद रंग का हल्का सख्त व तीखे स्वाद वाला चीज़ है। यह अंग्रेजी व अमरीकन चेड्डर के रूप में मिलता है। इसे क्रेकर व शराब के साथ टेबल चीज़ के रूप में तथा पकाने व बेकिंग के लिए प्रयोग कर सकते हैं।


title: चीज़ (पाश्चात्य पनीर)

text: 5. रिकोट्टा चीज़: यह इटैलियन चीज़ भी गाय के दूध के मट्ठे से बनता है। इसका दूध जैसा स्वाद इसे कई इटैलियन मीठे व्यंजनों-चीज़ क्रेकर आदि के लायक बनाता है। यह लसागने व पिज़्ज़ा के काम भी आता है।


title: चीज़ (पाश्चात्य पनीर)

text: 6. मौज़रेला चीज़: यह नरम बनावट का चीज़ हल्के क्रीमी स्वाद वाला होता है। यह पिज़्ज़ा, लसागने व ग्रिल्ड सैंडविच बनाने के काम आता है।


title: केबल

text: केबल या मोटा तार दो या दो से अधिक तारों को लम्बाई में साथ साथ जोड़कर, मरोड़कर या गूंथकर तैयार की गयी एक, एकल रचना होती है।


title: केबल

text: यांत्रिकी में, केबलों जिन्हें हिन्दी में रज्जु कहा जाता है "(हिन्दी में इसके लिए आमतौर पर रस्सा या 'धातु का रस्सा' शब्द भी प्रयोग किया जाता है पर आजकल अंग्रेजी प्रभाव के चलते केबल शब्द भी प्रयोग किया जाने लगा है। हिन्दी में केबल का प्रयोग मुख्यत: बिजली के तार के संबंध में होता है।)" का प्रयोग तनाव के माध्यम से उठाने, ढोने, खींचने और प्रवहण के लिए किया जाता है। वैद्युत अभियांत्रिकी (इलेक्ट्रिकल इंजीनियरिंग) में केबल का उपयोग विद्युत धारा के प्रवाह के लिए किया जाता है। प्रकाशीय केबल में एक सुरक्षात्मक आवरण के अंदर एक या एक से अधिक तंतु उपस्थित होते हैं।


title: केबल

text: लोहे की कड़ियों से बनी जंजोरों को भी केबल कहते हैं। यह जहाजों के लंगर डालने के काम आता है। जमीन के नीचे या समुद्र के पानी में डाले हुए तार के उन रस्सों को भी केबल कहते हैं जिनके द्वारा तार या टेलीफोन का संचार होता है।


title: वेब २.०

text: "Web 2.0" शब्द सामान्यतः ऐसे वेब प्रोग्रामों/एप्लीकेशन्स के लिए प्रयुक्त होता है जो पारस्पारिक क्रियात्मक जानकारी बांटने, सूचनाओं के आदान प्रदान करने, उपयोगकर्ता को ध्यान में रख कर डिज़ाइन बनाने और वर्ल्ड वाइड वेब से जोड़ने की सुविधा प्रदान करते हैं। Web 2.0 के उदाहरणों में वेब आधारित कम्यूनिटी/समुदाय, होस्ट सर्विस, वेब प्रोग्राम, सोशल नेटवर्किंग साइट, वीडियो शेयरिंग साइट, wiki, ब्लॉग, तथा मैशप (दो या अधिक स्त्रोतों से जानकारी एकत्रित करके बनाया गया वेब पेज) व फोक्सोनोमी (टैगिंग) शामिल हैं। एक Web 2.0 साइट अपने उपयोगकर्ताओं को अन्य उपयोगकर्ताओं के साथ वेबसाइट की सामग्री देखने या बदलने की अनुमति देती है जबकि नॉन-इंटरएक्टिव वेब साइटों के द्वारा उपयोगकर्ता किसी जानकारी को केवल उतना ही देख सकते हैं जितनी जानकारी उन्हें देखने के लिए उपलब्ध कराई जाती है।  2004 में ओ रेली मीडिया Web 2.0 सम्मेलन होने के कारण यह शब्द टिम ओ रेली से जुड़ा हुआ है।  हालांकि शब्द से वर्ल्ड वाइड वेब के एक नए संस्करण का पता चलता है, यह किसी तकनीकी विशेषताओं को अपडेट करने का उल्लेख नहीं करता, अपितु एक एंड यूज़र/उपयोगकर्ता और सॉफ्टवेयर डेवलपर द्वारा वेब को प्रयोग करने के तरीकों में आये बदलावों को परिलक्षित करता है। क्या Web 2.0 पहली वेब प्रौद्योगिकियों से गुणात्मक रूप से अलग है - यह चुनौती वर्ल्ड वाइड वेब के आविष्कारक टिम बर्नर्स ली द्वारा दी गयी है जो कि इस शब्द को"शब्दजाल का एक हिस्सा" मानते हैं - क्योंकि उनके अनुसार वेब पहले से ही इन सब विशेषताओं को प्रदर्शित करता है।


title: वेब २.०

text: शब्द "Web 2.0" 1999 में बनाया गया था। डार्सी दिनुच्ची अपने लेख "खंडित भविष्य" में लिखती हैं:


title: वेब २.०

text: उनके द्वारा यह शब्द मुख्यतः वेब डिज़ाइन तथा सृजनात्मक कार्यों के लिए प्रयुक्त होता है। उनका तर्क है कि दुनिया भर में फैले पोर्टेबल वेब के लिए तैयार उपकरणों की वजह से वेब का विखंडन हो रहा है। उनका लेख मुख्यतः डिज़ाइनरों को लक्ष्य बनाते हुए उन्हें हार्डवेयर की बढ़ती विविधता के लिए कोड बनाने की याद दिलाता है। इस प्रकार उनके द्वारा प्रयुक्त यह शब्द संकेत तो करता है - लेकिन वर्तमान में प्रयुक्त होने वाले शब्द से सीधे तौर पर सम्बंधित नहीं है।  यह शब्द 2003 तक प्रचलन में नहीं था। इन लेखकों ने इस शब्द से जुड़ी हुयी अवधारणाओं पर ध्यान केन्द्रित किया, जैसा कि स्कॉट डाइटजन कहते हैं, "वेब एक विश्वव्यापी, मानकों पर आधारित अखंड मंच है".  2004 में, शब्द की लोकप्रियता में वृद्धि हुई, जब ओ रेली मीडिया और मीडिया लाइव ने पहले Web 2.0 सम्मेलन की मेजबानी की. अपने उदघाटन भाषण में, जॉन बैटल और टिम ओ रेली ने अपनी "वेब एक मंच" की परिभाषा पर प्रकाश डाला कि किस प्रकार सॉफ्टवेयर प्रोग्राम/एप्लीकेशन डेस्कटॉप पर बनने की बजाए वेब पर बन रहे हैं। उन्होनें तर्क दिया कि इस प्रवास/बदलाव का एक अनूठा पहलू यह है कि "ग्राहक आप के लिए आपके व्यवसाय का निर्माण कर रहे हैं". उन्होंने दलील दी कि उपयोगकर्ता द्वारा निर्मित सामग्री (विचार, लेख, वीडियो, या चित्र) का प्रयोग उपयोगिता बढ़ाने के लिए किया जा सकता है।  ओ रेली तथा अन्यों ने Web 2.0 की तुलना तथाकथित "वेब 1.0" से की. उन्होंने वेब 1.0 को नेटस्केप और ऑनलाइन एनसाइक्लोपीडिया ब्रिटानिका के व्यापार मॉडल से जोड़ा. उदाहरण के लिए,  नेटस्केप ने "वेब एक मंच" को पुराने सॉफ्टवेयर के रूप में निरुपित किया है : उनका प्रमुख उत्पाद वेब ब्राउज़र, एक डेस्कटॉप प्रोग्राम था और उनकी रणनीति ब्राउज़र के बाज़ार में अपने प्रभुत्व का प्रयोग करके ऊंची कीमतों वाले सर्वर उत्पादों के बाज़ार पर काबिज़ होने की थी। एक ब्राउज़र में सामग्री और प्रोग्राम के प्रदर्शन के मानकों पर नियंत्रण ने नेटस्केप को बाज़ार में वो स्थान दिया जिसे Microsoft ने PC (पर्सनल कम्प्यूटर) बाज़ार में भुनाया. जिस प्रकार बिना घोड़े के ऑटोमोबाइल का ढांचा बना, उसी विस्तार के रूप में नेटस्केप ने डेस्कटॉप की जगह वेबटॉप के प्रयोग को बढ़ावा दिया और नेटस्केप सर्वर खरीदने वाले सूचना प्रदाताओं, जो वेबटॉप में सूचना अपडेट करेंगे तथा एपलेट का प्रयोग करेंगे, के द्वारा इसे लोकप्रिय बनाने की योजना बनाई.  संक्षेप में, नेटस्केप ने सॉफ्टवेयर बनाने, विभिन्न अवसरों पर इसे अपडेट करने तथा इसे अंतिम उपयोगकर्ता तक पहुँचाने पर ध्यान केंद्रित किया। इसके विपरीत ओ रेली गूगल का उदाहरण देते हैं, एक ऐसी कंपनी जो ब्राउज़र जैसे सॉफ्टवेयर उत्पादन पर ध्यान केंद्रित नहीं करती अपितु इसकी बजाय एक डाटा के आधार पर सेवा प्रदान करने पर जोर देती है। यहाँ डाटा का अभिप्राय बेशक उन लिंक से है जो वेब पेज लेखक साइटों में बनाते हैं। गूगल अपनी "पेज रैंक एल्गोरिथ्म" के माध्यम से उपयोगकर्ता द्वारा निर्मित इस सामग्री का प्रयोग वेब पर खोज की सुविधा प्रदान करने के लिए करता है। सॉफ्टवेयर, जिसे एक निश्चित समय पर रिलीज़/ज़ारी किया जाता है, के विपरीत गूगल जैसी सेवा एक प्रक्रिया के माध्यम से लगातार अपडेट होती रहती है जिसे "the perpetual beta" कहते हैं।  ऐसा ही एक अंतर ऑनलाइन एनसाइक्लोपीडिया ब्रिटानिका और विकिपीडिया के बीच देखा जा सकता है: जबकि ब्रिटैनिका अपने लेखों के लिए विशेषज्ञों पर निर्भर है और समय समय पर उन्हें प्रकाशन के लिए जारी करता है, विकिपीडिया सामग्री को लगातार तथा ज़ल्दी बनाने के लिए अज्ञात उपयोगकर्ताओं पर अटूट विश्वास रखता है। विकिपीडिया विशेषज्ञता पर आधारित नहीं है बल्कि मुक्त स्त्रोतों से सॉफ्टवेयर को इस उक्ति को चरितार्थ करते हुए ग्रहण करता है - "ज़्यादा लोगों द्वारा देखने पर एक समस्या आसानी से सुलझ सकती है" और यह अपने लेखों का निरंतर निर्माण तथा उन्हें अपडेट करता रहता है।  2004 के बाद से ओ रेली Web 2.0 सम्मेलन प्रत्येक वर्ष आयोजित किया जाता है, जो उद्यमियों, बड़ी कंपनियों और प्रौद्योगिकी पत्रकारों को आकर्षित कर रहा है। आम जनता की भाषा में, शब्द Web 2.0 मुख्यतः ब्लॉगर्स और प्रौद्योगिकी पत्रकारों द्वारा सफल बनाया गया, जैसा कि 2006 टाइम पत्रिका में पर्सन ऑफ़ द इयर (वर्ष के सर्वश्रेष्ठ व्यक्ति) के संदर्भ में व्यक्त किया गया है -"आप". अथार्त, टाइम ने आम उपयोगकर्ताओं को चुना है जो सामाजिक नेटवर्क, ब्लॉग्स, wikis पर सामग्री के निर्माण में भाग ले रहे थे।  आवरण कथा लेखक लेव ग्रॉसमैन बताते हैं:  यह एक समुदाय के बारे में कहानी है जो आपसी सहयोग के उस स्तर को दर्शाती है जिसे पहले कभी देखा नहीं गया। यह ज्ञान के अथाह संग्रह विकिपीडिया और लाखों लोगो द्वारा संचालित नेटवर्क यूट्यूब और ऑनलाइन मेट्रोपोलिस माइस्पेस के बारे में है। यह कुछ लोगो से शक्ति प्राप्त कर के बिना किसी स्वार्थ के एक दूसरे की मदद करने के बारे में है और ना केवल यह दुनिया के बदलने के बारे में है अपितु दुनिया के बदलने के ढंग को बदलने के बारे में है।  उस समय से, Web 2.0 को शब्दकोश में एक स्थान मिल गया है, वैश्विक भाषा मॉनिटर द्वारा इसे हाल ही में दस लाखवाँ अंग्रेज़ी शब्द घोषित किया गया है।


title: वेब २.०

text: Web 2.0 वेबसाइटें उपयोगकर्ताओं को जानकारी प्राप्त करने के अलावा और बहुत कुछ करने की अनुमति देती हैं। वे "वेब 1.0" की पारस्पारिक क्रियात्मक सुविधाओं द्वारा निर्माण के लिए "नेटवर्क एक मंच" कम्प्यूटिंग उपलब्ध कराने के अलावा, उपयोगकर्ताओं को पूर्ण रूप से एक ब्राउज़र के माध्यम से सॉफ्टवेयर चलाने की अनुमति दे सकती हैं। उपयोगकर्ता एक Web 2.0 साइट पर डाटा के मालिक हो सकते हैं तथा डाटा पर नियंत्रण कर सकते हैं। इन साइटों में "भागीदारी द्वारा निर्मित डिज़ाइन" व्यवस्था हो सकती है जो उपयोगकर्ता को स्वयं द्वारा प्रयुक्त किये जा रहे प्रोग्राम की उपयोगिता बढ़ाने के लिए प्रोत्साहित करती है।  भागीदारी के लिए मंच के रूप में वेब की अवधारणा में ऐसी कई विशेषताएं हैं। बर्ट डेक्रेम, Flock के संस्थापक और पूर्व CEO, Web 2.0 को "वेब भागीदारी" कहते हैं और वेब 1.0 को - वेब जानकारी का स्त्रोत, के रूप में मानते हैं।  समूह के उन सदस्यों को, जो लाभ बांटने के लिए कोई योगदान नहीं देते, निकालने की सम्भावना का कोई प्रावधान नहीं होने से इस सम्भावना को बल मिलता है कि तर्कसंगत लोग भी अपने योगदान को रोकने को प्राथमिकता देंगे और दूसरों के योगदान का मुफ़्त में फ़ायदा उठाने का मज़ा लेंगे. इस रोकने के लिए वेबसाइट के प्रबंधन द्वारा रेडिकल ट्रस्ट की आवश्यकता है।  बेस्ट के अनुसार, Web 2.0 की विशेषताएं हैं: उपयोगकर्ताओं का गहन अनुभव, उपयोगकर्ता की भागीदारी, गतिशील सामग्री, मेटाडाटा, वेब मानक और मापने की योग्यता. अतिरिक्त विशेषताओं जैसे कि खुलापन, स्वतंत्रता और उपयोगकर्ताओं की भागीदारी के माध्यम से सामूहिक बुद्धिमत्ता को भी Web 2.0 के आवश्यक गुणों के रूप में देखा जा सकता है।


title: वेब २.०

text: Web 2.0 सामग्री सिंडिकेशन और नेटवर्क प्रोटोकॉल का उपयोग करके ग्राहक और सर्वर के सॉफ्टवेयर की क्षमताओं को एक साथ मिलाता है। मानक आधारित वेब ब्राउज़र प्लगइन और सॉफ्टवेयर विस्तार का प्रयोग सामग्री इकट्ठी करने और उपयोगकर्ता से संपर्क करने के लिए कर सकते हैं। Web 2.0 साइटें उपयोगकर्ता को सूचना का संग्रहण, सृजन और प्रसार क्षमताएं उपलब्ध कराती हैं जो उस वातावरण में संभव नहीं थी जिसे अब "वेब 1.0" के नाम से जाना जाता है।  Web 2.0 वेबसाइटों में आमतौर पर निम्नलिखित सुविधाएं और तकनीकें शामिल हैं। एंड्रयू मैकेफी ने इनका परिचय कराने के लिए इसे इसके लघु रूप SLATES का नाम दिया है:  जबकि SLATES Enterprise 2.0 का बुनियादी ढांचा बनाता है, यह सभी उच्च स्तर के Web 2.0 डिज़ाइन पैटर्न और व्यापार मॉडल को अस्वीकृत नहीं करता. और इस तरह से, ओ रेली की Web 2.0 की नई रिपोर्ट, Enterprise 2.0 के विशिष्ट पहलुओं के साथ Web 2.0 की कहानी को मिलाने में काफी प्रभावी तथा सही है। इसमें सेल्फ सर्विस IT, IT उद्योग की मांग की लम्बी कहानी और उद्योग में Web 2.0 युग के कई परिणामों की चर्चा शामिल हैं। रिपोर्ट में छोटी प्रायोगिक परियोजनाओं को शुरू करने और उनके परिणाम मापने की कई उचित सिफारिशें की गयी हैं जिनकी सूची काफी लम्बी है।


title: वेब २.०

text: क्लाइंट साइड/वेब ब्राउज़र प्रौद्योगिकियां जो Web 2.0 में प्रयुक्त होती हैं - Asynchronous JavaScript और XML (Ajax), Adobe Flash और JavaScript / Ajax Fremwork जैसे कि Yahoo! UI Library, Dojo Toolkit, MooTools और jQuery. Ajax प्रोग्रामिंग वेब सर्वर से एक पूरा पृष्ठ पुनः लोड किए बिना, नया डाटा अपलोड और डाउनलोड करने के लिए जावास्क्रिप्ट का प्रयोग करती है।  उपयोगकर्ता को पेज पर काम करने की अनुमति देने के लिए, सर्वर से होने वाले संचार जैसे कि डाटा अनुरोधों को पेज पर वापिस आ रहे डाटा से अलग किया जाता है। (बिना किसी क्रम के). अन्यथा, उपयोगकर्ता को उस पेज पर कुछ भी करने से पहले नियमित रूप से डाटा के वापिस तक प्रतीक्षा करनी पड़ेगी, जिस प्रकार उपयोगकर्ता एक पेज को पुनः लोड करने के लिए प्रतीक्षा करता है। इससे साइट का समग्र प्रदर्शन भी बढ़ता है, चूंकि बिना किसी बाधा या लाइन के तेज़ी से अनुरोध भेजे जा सकते हैं और ग्राहक को डाटा भेजा जा सकता है।  Ajax अनुरोध द्वारा लिया गया डाटा आमतौर पर XML या JSON (जावास्क्रिप्ट ऑब्जेक्ट नोटेशन), दो व्यापक रूप से प्रयुक्त होने वाले संरचित डाटा स्वरूप हैं, के रूप में फॉर्मेट होता है। चूंकि इन दोनों प्रारूपों को जावास्क्रिप्ट आसानी से समझ सकती है, एक प्रोग्रामर आसानी से उनका उपयोग अपने वेब प्रोग्राम में संरचित डाटा ट्रांसमिट करने के लिए कर सकते हैं। जब यह डाटा Ajax द्वारा प्राप्त किया जाता है, तो जावास्क्रिप्ट प्रोग्राम डोक्युमेंट ऑब्जेक्ट मॉडल (DOM) का प्रयोग करके नये डाटा के आधार पर वेब पेज को स्वचालित ढंग से अपडेट कर देता है, जिससे एक तीव्र तथा पारस्पारिक क्रियात्मक प्रयोक्ता का अनुभव मिलता है। संक्षेप में, इन तकनीकों का प्रयोग करके वेब डिज़ाइनर अपने पेजों को डेस्कटॉप प्रोग्रामों के रूप में कार्य करने के लिए बना सकते हैं। उदाहरण के लिए, Google Docs इस तकनीक का उपयोग वेब आधारित वर्ड प्रोसेसर बनाने के लिए करता है।  Adobe Flash अक्सर Web 2.0 में प्रयुक्त होने वाली एक और तकनीक है। व्यापक रूप से उपलब्ध प्लगइन जो W3C (वर्ल्ड वाइड वेब कंसोर्टियम, वेब मानकों और प्रोटोकॉल पर नज़र रखने वाली कार्यकारिणी) मानकों के अधीन नहीं हैं, फ्लैश से ऐसा बहुत कुछ किया जा सकता है जो वर्तमान में HTML में संभव नहीं है, एक भाषा जिसका प्रयोग वेब पेज बनाने के लिए किया जाता है। फ्लैश की कई क्षमताओं में से Web 2.0 में सबसे अधिक इस्तेमाल होने वाली इसकी ऑडियो और वीडियो फ़ाइलों को चलाने की क्षमता है। इससे Web 2.0 साइटें जैसे कि YouTube का निर्माण हो सका है जिसमें वीडियो मीडिया को सामान्य HTML के साथ जोड़ दिया गया है।  Flash और Ajax के अतिरिक्त, JavaScript / Ajax Fremworks अभी हाल ही में Web 2.0 साइटें बनाने का एक बहुत लोकप्रिय साधन बन गए हैं। अपने मूल में, ये फ्रेमवर्क JavaScript, Ajax और DOM से अलग कोई प्रौद्योगिकी का प्रयोग नहीं करते. फ्रेमवर्क वेब ब्राउज़र की विसंगतियों को हटा देते हैं और और डेवलपर्स के लिए उपलब्ध कार्यक्षमता का विस्तार करते हैं। इनमे से कई बदलाव करने योग्य, तथा पूर्वनिर्मित 'widgets' के साथ आते हैं जो सामान्य कार्यों, जैसे कि कैलेंडर से एक तिथि लेना, डाटा चार्ट प्रदर्शित करना या टैब युक्त पैनल बनाना, को पूरा करते हैं।  सर्वर साइड पर Web 2.0, वेब 1.0 की कई समान तकनीकों का प्रयोग करता है। जैसे कि PHP, Ruby, ColdFusion, Perl, Python और ASP भाषाओँ का प्रयोग डेवलपर्स द्वारा फाइलों और डाटाबेस से जानकारी का उपयोग स्वचालित रूप से आउटपुट डाटा के लिए किया जाता है। Web 2.0 द्वारा डाटा को फॉर्मेट करने के ढंग में बदलाव शुरू हुआ है। इंटरनेट के प्रारंभिक दिनों में, अलग अलग वेबसाइटों द्वारा परस्पर सम्पर्क करने और डाटा शेयर करने की आवश्यकता बहुत कम थी। लेकिन नई "वेब भागीदारी" में, साइटों के बीच डाटा शेयर करना एक आवश्यक क्षमता बन गया है। अपना डाटा अन्य साइटों के साथ शेयर करने के लिए, एक वेब साइट को मशीन द्वारा पढने योग्य फॉर्मेट, जैसे कि XML, RSS और JSON, उत्पन्न करने में सक्षम होना चाहिए. जब एक साइट का डाटा इन स्वरूपों में से किसी एक में उपलब्ध होता है, दूसरी वेबसाईट दोनों को जोड़ कर उस साईट के एक हिस्से की कार्यक्षमता को अपने में एकीकृत कर सकती है। जब यह डिज़ाइन पैटर्न लागू किया जाता है, तो यह अंततः उस डाटा की ओर ले जाता है जो ढूँढने में आसान है और अच्छी तरह से वर्गीकृत है, जो Web 2.0 क्रियान्वन की एक सच्ची पहचान है।


title: वेब २.०

text: Web 2.0 शब्द की लोकप्रियता और ब्लॉगों, wikis और सामाजिक नेटवर्किंग प्रौद्योगिकी के बढ़ते प्रयोग ने, शिक्षा और व्यापार में 2.0s की झड़ी लगा दी है, जिसमें Library 2.0,Social Work 2.0, Enterprise 2.0, PR 2.0, Classroom 2.0, Publishing 2.0, Medicine 2.0, Telco 2.0, Travel 2.0, Government 2.0 और यहां तक कि Porn 2.0. भी शामिल हैं। इन 2.0s में से कई स्वयं से संबंधित विषयों और क्षेत्रों में नए संस्करण के स्रोत के रूप में Web 2.0 प्रौद्योगिकियों का उल्लेख करते हैं। उदाहरण के लिए, Talis White Paper "Library 2.0 : विघटनकारी अविष्कार की चुनौती", में पॉल मिलर का तर्क है  ब्लॉग, wikis और RSS अक्सर Web 2.0 के विशिष्ट उदाहरण के रूप में दर्शाए जाते हैं। एक ब्लॉग या wiki के पाठक को ऐसे टूल प्रदान किये जाते हैं जिससे वह ब्लॉग में अपनी टिप्पणी डाल सकता है या wiki के मामले में सामग्री को संपादित कर सकता है। इसे हम पढ़ने/लिखने योग्य वेब कहते हैं। टालिस का मानना है कि Library 2.0 का अर्थ है इस प्रकार की भागीदारी का उपयोग, जिससे पुस्तकालय तेज़ी से बढ़ते कैटलॉग प्रयासों का लाभ प्राप्त कर सकते हैं, जैसे साथी पुस्तकालयों से सहयोग करके तथा प्रकाशकों व अन्यों से किताबों या मूवी फ़ाइलों के रूप में रिकॉर्ड जोड़ कर विस्तार करके.  यहाँ, मिलर Web 2.0 प्रौद्योगिकियों और भागीदारी की संस्कृति को जोड़ते है कि पुस्तकालय विज्ञान के क्षेत्र में इनका सहयोग, अब "Library 2.0" में उनके दावे का समर्थन करता है। नये 2.0s के अधिकतर समर्थकों ने समान तरीकों का उल्लेख किया है।  बेशक, "वेब 3.0" को बने अभी अधिक समय नहीं हुआ था। वेब 3.0 की परिभाषा अलग है। अमित अग्रवाल का तर्क है कि यह सीमेंटिक वेब है। एंड्रयू कीन जो द कल्ट ऑफ़ द एमेच्योर (शौकीनों का समूह) के लेखक हैं, का तर्क है कि वेब 3.0 द्वारा विशेषज्ञों और वेब के अधिकारियों की वापसी हुई है। उदाहरण के लिए, वे एनसाइक्लोपीडिया के एक संपादित प्रिंट संस्करण के निर्माण के लिए जर्मन विकिपीडिया से बेर्टेल्समेन के सौदे की ओर संकेत करते हैं। CNN Money के जेस्सी हेम्पेल का सरल तर्क है कि वेब 3.0 Web 2.0 की तरह ही है पर एक लाभदायक व्यवसायिक मॉडल के साथ है।


title: वेब २.०

text: Ajax ने इस तरह की वेबसाइटों का विकास किया है जो डेस्कटॉप एप्लीकेशन की नकल करती हैं जैसे वर्ड प्रोसेसर, स्प्रेडशीट और स्लाइड शो प्रेज़ेन्टेशन. WYSIWYG wiki साइटें पीसी ऑथरिंग एप्लीकेशन की कई विशेषताओं की नकल करती हैं। 2006 में Google, Inc ने इस व्यापक वर्ग की सर्वश्रेष्ठ साइटों में से एक राइटली का अधिग्रहण कर लिया।  कई ब्राउज़र आधारित "ऑपरेटिंग सिस्टम" उभरें हैं जिनमें EyeOS और YouOS शामिल हैं। हालांकि इस तरह से बनी अधिकतर सेवाएं एक पारंपरिक ऑपरेटिंग सिस्टम के रूप में कम और एक एप्लीकेशन प्लेटफ़ॉर्म के रूप में अधिक कार्य करती हैं। वे उपयोगकर्ता के डेस्कटॉप संचालन के अनुभव की नकल कर के, एक पीसी के समान फीचर और एप्लीकेशन प्रदान करती हैं और उनमें किसी भी आधुनिक ब्राउज़र में चलने की अतिरिक्त क्षमता भी है। हालांकि, ये ऑपरेटिंग सिस्टम ग्राहक कंप्यूटर के हार्डवेयर पर नियंत्रण नहीं करते.  कई वेब आधारित एप्लीकेशन सेवाएं 1997-2001 के डॉट कॉम चमक के साथ दिखीं और महत्वपूर्ण ग्राहकों के अभाव में गायब हो गयीं. 2005 में, WebEx ने 45 करोड़ डॉलर की राशी से इनमे से एक बेहतर एप्लीकेशन, Intranets.com, का अधिग्रहण कर लिया।


title: वेब २.०

text: "Web 2.0" के समर्थक साइट सामग्री के इकठ्ठा करने को बेशक Web 2.0 की एक सुविधा के रूप में देख सकते हैं, क्योंकि यह प्रोटोकॉल का मानकीकरण करती है जो एंड यूज़र को साईट के डाटा का इस्तेमाल दूसरे रूप में करने की अनुमति देते हैं। (जैसे कि एक और वेबसाइट में, एक ब्राउज़र प्लगइन के रूप में, या एक अलग डेस्कटॉप एप्लीकेशन में). वे प्रोटोकॉल जो सिंडिकेशन की अनुमति देते हैं उनमें, RSS (रियली सिम्पल सिंडिकेशन - "वेब सिंडिकेशन" के रूप में भी जाना जाता है), RDF (RSS 1.1 के रूप में) और Atom, सभी XML-आधारित फॉर्मेट, शामिल हैं। पर्यवेक्षकों ने इन प्रौद्योगिकियों को "वेब फ़ीड Web 2.0 के रूप में प्रयोग करने का संदर्भ देना शुरू कर दिया है और उपयोगकर्ता के अनुकूल फ़ीड आइकन RSS आइकन में बदल रहे हैं। विशिष्ट प्रोटोकॉल जैसे कि FOAF और XFN (दोनों सामाजिक नेटवर्किंग के लिए) साइटों की कार्यक्षमता बढ़ाते हैं या एंड यूज़र को केंद्रीकृत वेबसाइटों के बिना संपर्क करने की अनुमति देते हैं।  अन्य प्रोटोकॉल, जैसे XMPP मैसेन्जर सेवाओं की तरह उपयोगकर्ताओं को सेवा प्रदान करते हैं।


title: वेब २.०

text: मशीन आधारित संपर्क, जो Web 2.0 साइटों की एक आम सुविधा है, वेब API, के प्रयोग के लिए दो तरीकों का प्रयोग करते हैं, जो डाटा और कार्यों के लिए वेब आधारित अनुमति देते हैं:REST और SOAP.


title: वेब २.०

text: अक्सर सर्वर निर्मित किये गये APIs उपयोग करते हैं, लेकिन मानक APIs (उदाहरण के लिए, एक ब्लॉग पोस्ट करने या एक ब्लॉग अपडेट के बारे में सूचित करने के लिए) भी व्यापक रूप से प्रयोग किये जाते हैं। APIs के माध्यम से होने वाले अधिकांश संचार में XML या JSON पेलोड शामिल होता है।  वेब सर्विस डिस्क्रिप्शन लैंग्वेज (WSDL) एक सोप API के प्रकाशन का मानक तरीक़ा है और वेब सेवा विनिर्देशों की विस्तृत किस्में मौजूद हैं।  ओपन मैशप एलायंस द्वारा एंटरप्राइज़ मैशप के लिए EMML भी देखें.


title: वेब २.०

text: शब्द के आलोचकों का दावा है कि "Web 2.0" वर्ल्ड वाइड वेब के एक नए संस्करण का बिल्कुल प्रतिनिधित्व नहीं करता, बल्कि केवल तथाकथित "वेब 1.0" की तकनीकों और अवधारणाओं का प्रयोग आगे बढ़ाता है। सबसे पहले, AJAX जैसी तकनीक HTTP जैसे मूलभूत प्रोटोकॉल की जगह नहीं लेती, लेकिन उन से विवरण की एक अतिरिक्त परत जोड़ती है। दूसरे, Web 2.0 की कई योजनाओं को "Web 2.0" शब्द के आने से बहुत पहले ही नेटवर्क सिस्टम पर प्रदर्शित कर दिया गया था। उदाहरण के लिए, Amazon.com, ने खुद के प्रकाशन के रूप में, उपयोगकर्ताओं को 1995 में अपनी शुरुआत के बाद से ही समीक्षाएँ और उपभोक्ता गाइड लिखने के लिए अनुमति दे दी है। अमेज़न ने अपनी API भी 2002 में बाहर के डेवलपर्स के लिए खोल दी थी। कंप्यूटर समर्थित-सामूहिक शिक्षा और कंप्यूटर समर्थित-सामूहिक कार्य पर हुए शोध और लोटस नोट्स और लोटस डोमिनो की तरह स्थापित उत्पादों से पिछला विकास हुआ था और ये सब घटनाएं Web 2.0 के आरंभ से पहले की हैं।  लेकिन शायद सबसे आम आलोचना यह है कि शब्द अस्पष्ट है या केवल एक नारा है। उदाहरण के लिए, एक पॉडकास्ट साक्षात्कार में, टिम बेर्नेर्स-ली ने "Web 2.0" शब्द को "भाषा का एक टुकड़ा" बताया: "वास्तव में कोई भी नहीं जानता है कि इसका मतलब क्या है।..यदि आप के लिए Web 2.0 ब्लॉग और wikis है, तो यह लोगों से लोगों तक है। लेकिन वेब में यही सब कुछ होना चाहिए था।  अन्य आलोचक Web 2.0 को "एक दूसरे बुलबुले" (1995-2001 के डॉट कॉम बुलबुले की चर्चा करते हुए) का नाम देते हुए बताते हैं कि व्यापार मॉडल की कमी के साथ कई Web 2.0 कम्पनियां एक ही उत्पाद विकसित करने का प्रयास करती हैं। उदाहरण के लिए, "The Economist" ने 2000 के मध्य से अंत तक वेब कंपनियों पर ध्यान केंद्रित करते हुए "Bubble 2.0" का नाम दिया है। उद्यमी जोश कोपेलमैन ने ध्यान दिया कि Web 2.0 ने केवल 53,651 लोगों को उत्साहित किया था (TechCrunch के अनुसार उस समय के ग्राहकों की संख्या, एक वेबलॉग जो Web 2.0 की शुरूआती और प्रौद्योगिकी खबरों को कवर कर रहा था), उपयोगकर्ताओं की यह संख्या उनके द्वारा आर्थिक रूप से व्यवहारिक सीमा के अन्दर उपभोक्ता एप्लीकेशन बनाने के लिए बहुत कम थी। हालांकि ब्रूस स्टर्लिंग के अनुसार वे Web 2.0 के प्रशंसक है, वे सोचते हैं कि समर्थन जुटाने की एक अवधारणा के रूप में यह अब खत्म हो चुका है।  आलोचकों ने Web 2.0 के हाइप साइकिल (प्रचार चक्र) का वर्णन करने वाली भाषा को तकनीकी काल्पनिक भाषण कला का एक उदाहरण बताया है।  Web 2.0 के सामाजिक प्रभाव के संदर्भ में, एंड्रयू कीन जैसे आलोचकों का तर्क है कि Web 2.0 डिजिटल आत्ममोह और शौक रखने वालों का समूह बना दिया है है, जिसमें अनुचित राय - अपनी किसी भी विषय के बारे में अपनी राय और सामग्री के किसी भी प्रकार की अपनी विशेष प्रतिभा, ज्ञान, पहचान, पूर्वाग्रह या संभावित छिपी हुई योजना की परवाह किए बिना, किसी को भी, कहीं भी शेयर करने की अनुमति देकर विशेषज्ञता की अवधारणा को नजरअंदाज किया है। वे कहते हैं कि Web 2.0 की मूल धारणा, कि सभी विचार और उपयोगकर्ता-द्वारा निर्मित सामग्री समान रूप से मूल्यवान और प्रासंगिक हैं, गुमराह करने वाली है और इसकी बजाय यह है "औसत दर्जे का एक अंतहीन डिजिटल वन: बेख़बर राजनीतिक टिप्पणी, अनुपयुक्त घरेलू वीडियो, शर्मनाक बचकाना संगीत, ना पढ़ी जा सकने वाली कविताएँ, निबंध और उपन्यास", साथ ही कहते हैं कि विकिपीडिया "गल्तियों, आधा सच और गलतफहमियों" से भरा है।


title: वेब २.०

text: नवंबर 2004 में, CMP मीडिया ने लाइव घटनाओं के सेवा चिह्न में "Web 2.0" शब्द के उपयोग के लिए USPTO में आवेदन दिया. इस आवेदन के आधार पर, CMP मीडिया ने एक आयरिश नॉन-प्रोफिट संगठनIT@Cork को 24 मई 2006 को काम रोकने व बंद करने का प्रस्ताव भेजा, लेकिन दो दिन बाद इसे वापिस ले लिया। "Web 2.0" सेवा चिह्न पंजीकरण 10 मई 2006 पर अंतिम PTO की जांच अटार्नी समीक्षा द्वारा पारित कर दिया गया और 27 जून 2006 को पंजीकृत किया गया। यूरोपीयन संघ का आवेदन (आवेदन संख्या 004972212, जो आयरलैंड में स्पष्ट स्थिति प्रदान करेगा) 23 मार्च 2006 को आवेदन जमा करवाने के बाद से ही लंबित है।  पुस्तकें लेख


title: मोबाइल कम्प्यूटिंग

text: मोबाइल कंप्यूटिंग एक सामान्य शब्द है जो गतिशील अवस्था में प्रौद्योगिकी का उपयोग करने की क्षमता का वर्णन करता है, पोर्टेबल कंप्यूटर के ठीक विपरीत, जो केवल तभी प्रयोग में लाये जा सकते हैं जब उन्हें स्थिर अवस्था में रखा जाए। मोबाइल कंप्यूटिंग में सामान्यतः यात्रा के दौरान इंटरनेट प्रयोग के लिए कई तकनीकों को समाहित किया जाता है। नोटबुक कंप्यूटरों से लेकर ब्लैकबेरी और आईफोन तक और साधारण मोबाइल फोन उपकरणों, जैसे पर्सनल डिजिटल एसिस्टेंट (पीडीए) के माध्यम से मोबाइल कंप्यूटिंग काफी प्रयोग में है। मोबाइल, लैपटॉप और नोटबुक कंप्यूटर में यात्रा के समय दो तरह की बेतार यानि वायरलेस एक्सेस सेवा का प्रयोग संभव है। अधिकतम होने वाली और सबसे सस्ती सेवा वाइफाई है, जिसके माध्यम से एक वायरलेस राउटर के द्वारा इंटरनेट सिग्नल कंप्यूटर तक पहुंचता है। वाइफाई का अधिकांश प्रयोग सार्वजनिक स्थानों, जैसे विमानक्षेत्र, कंपनियों, कार्यालयों आदि में किया जाता है। किन्तु इसकी कमी यह है कि इसे हॉटस्पॉट बनाना होता है और फिर उसे प्रसारण सीमा के भीतर ही सीमित रखना होता है। वाइफाई का विकल्प एक सेल्युलर ब्रॉडबैंड होता है। इसमें एक मोबाइल सेल्युलर मॉडम या एयरकार्ड के द्वारा मोबाइल टावरों से संपर्क किया जाता है। फिर इस एयरकार्ड को नोटबुक के पीसी कार्ड या एक्सप्रेस कार्ड में लगाया जाता है, जिससे यात्रा में इंटरनेट का प्रयोग हो सकता है। इसके बाद उपयोक्ता को जहां भी भी सेल्युलर सेवा उपलब्ध होती है, ब्रॉडबैंड का सिग्नल स्पष्ट मिलता रहता है। सेल्युलर ब्रॉडबैंड से मोबाइल फोनों को भी इंटरनेट सिग्नल मिलता है।


title: मोबाइल कम्प्यूटिंग

text: मोबाइल कंप्यूटिंग के साथ ही जुड़ा शब्द है क्लाउड कंप्यूटिंग। इसमें नेटवर्क जैसी सुविधाएं उपलब्ध होती हैं जिससे फील्डवर्कर जालस्थल सेवाओं का भी लाभ उठाया जा सकता है। मोबाइल कंप्यूटिंग में इंटरनेट के माध्यम से कंपनी के (वीपीएन) का भी संपर्क संभव होता है। वर्तमान युग में मोबाइल कंप्यूटिंग के द्वारा दैनिक कामकाज भी किये जाते हैं। इसलिये ईमेल सुविधाओं, सामाजिक नेटवर्क जैसे ट्विटर, स्काइपे और क्लाउड कंप्यूटिंग तथा वीपीएन तक उपयोक्ता जुड़े हुए हैं।


title: मोबाइल कम्प्यूटिंग

text: सन् १९९० के बाद से कई प्रकार के मोबाइल कंप्यूटर प्रदर्शित किये जा चुके हैं, जिनमे से कुछ हैं:


title: मोबाइल कम्प्यूटिंग

text: मोबाइल इंटरनेट में प्रायः सीधे केबल कनेक्शन की तुलना में धीमी जैसे कि जीपीआरएस और एड्ज और हाल ही में बनी ३जी नेटवर्क तकनीकों का उपयोग होता है। ये नेटवर्क आम तौर पर एक कमर्शियल सेल फोन टॉवर की रेंज में उपलब्ध हैं। उच्च गति की बेतार लैन कम खर्चीली होती हैं, किन्तु इनका परास बहुत सीमित है।


title: मोबाइल कम्प्यूटिंग

text: मोबाइल पर काम करते समय व्यक्ति एक सार्वजनिक नेटवर्क पर निर्भर होता है, जिससे वीपीएन का सावधानीपूर्वक उपयोग करने की आवश्यकता है।


title: मोबाइल कम्प्यूटिंग

text: जब एक पॉवर आउटलेट या पोर्टेबल जनरेटर उपलब्ध नहीं हो तो मोबाइल कंप्यूटर को पूरी तरह से बैटरी की शक्ति पर निर्भर होना चाहिए। कई मोबाइल उपकरणों के छोटे आकार के साथ इन्हें जोड़ने का प्रायः यह मतलब है कि आवश्यक बैटरी लाइफ प्राप्त करने के लिए असामान्य रूप से महंगी बैटरियों का प्रयोग किया जाना चाहिए।


title: मोबाइल कम्प्यूटिंग

text: मौसम, क्षेत्र और निकटतम सिग्नल बिन्दु की रेंज, ये सभी सिग्नल को प्राप्त करते समय हस्तक्षेप कर सकते हैं। सुरंगों में, कुछ इमारतों और ग्रामीण क्षेत्रों में कई बार इनका प्रदर्शन खराब होता है।


title: मोबाइल कम्प्यूटिंग

text: ज्यादातर कार दुर्घटनाएं उन चालकों से संबंधित हैं जो मोबाइल उपकरण के माध्यम से बात कर रहे होते हैं। सेल फोन संवेदनशील चिकित्सा उपकरणों में हस्तक्षेप कर सकते हैं। ऐसे भी मामले हैं कि सेल फोन सिग्नल स्वास्थ्य समस्याएँ उत्पन्न कर सकते है।


title: मोबाइल कम्प्यूटिंग

text: स्क्रीन और कीबोर्ड (कुंजीपटल) छोटे होते हैं, जिसके कारण उन्हें प्रयोग करना मुश्किल हो सकता है। वैकल्पिक इनपुट विधियाँ जैसे कि स्पीच या हैंडराईटिंग/लिखावट पहचान के लिए प्रशिक्षण की आवश्यकता है।


title: हीरोज़ (टी वी शृंखला)

text: हीरोज़ टिम क्रिंग द्वारा बनाई गई एक अमेरिकी विज्ञान कथा टीवी नाटक श्रंखला है जिसका प्रीमियर 25 सितंबर 2006 को NBC पर किया गया. श्रृंखला अलौकिक शक्तियों की खोज करने वाले साधारण लोगों की कहानियों और किस प्रकार ये शक्तियाँ पात्रों के जीवन पर प्रभाव डालती हैं, के बारे में बताती है. श्रृंखला अपेक्षाकृत बड़ी कहानियों को लघु कथाओं की कई कड़ियों में बाँट कर अमेरिकी कॉमिक बुक्स की काल्पनिक शैली और कहानी कहने के ढंग की नकल करती है. श्रृंखला का निर्माण मीडिया यूनिवर्सल स्टूडियोज द्वारा टेलविंड प्रोडक्शन्स के सहयोग से किया गया है और इसे मुख्य रूप से लॉस एंजिल्स, कैलिफोर्निया में फ़िल्माया गया है.


title: हीरोज़ (टी वी शृंखला)

text: तीन सीज़न पूरे प्रसारित हो चुके हैं और चौथे का प्रीमियर 21 सितम्बर 2009 को हुआ. समीक्षकों द्वारा प्रशंसित पहले सीज़न के 23 कडियों को संयुक्त राज्य अमेरिका में औसतन 14.3 लाख दर्शकों ने देखा, जो NBC ड्रामा प्रीमियर की पांच साल में सर्वाधिक उच्च रेटिंग है. "हीरोज़" के दूसरे सीज़न ने अमेरिका में औसतन 13.1 लाख दर्शकों को आकर्षित किया और 2007-2008 के सीज़न में देखे जाने वाले शीर्ष 20 कार्यक्रमों में यह NBC की एकमात्र श्रृंखला थी. "हीरोज़" ने प्राइमटाइम एमी पुरस्कार, गोल्डन ग्लोब, पीपुल्स च्वाइस अवार्ड और ब्रिटिश एकेडमी टेलीविज़न पुरस्कार सहित कई पुरस्कार और नामांकन जीते हैं.


title: हीरोज़ (टी वी शृंखला)

text: श्रृंखला का एक डिजिटल विस्तार, "हीरोज़ 360 एक्सपीरिएंस" जो बाद में "हीरोज़ एवोल्यूशन्स" के रूप में प्रदर्शित हुआ, को "हीरोज़" के जीवन विस्तार को दर्शाने के लिए बनाया गया और यह शो की परंपरा को नज़दीक से दर्शाता है. "हीरोज़" के अन्य आधिकारिक मीडिया उत्पादों में पत्रिकाएं, एक्शन फिगर/खिलौने, टाई इन और इंटरेक्टिव वेबसाइट, एक मोबाइल गेम, एक उपन्यास, कपड़े और अन्य उत्पाद शामिल हैं. 2008 की सर्दियों में, NBC डिजिटल एंटरटेन्मेंट ने आगामी गर्मियों के लिए ऑनलाइन उत्पादों की एक श्रंखला जारी की, जिनमें मोबाइल पर देखने के लिए अतिरिक्त मूल वेब सामग्री, वायरलेस iTV इंटरेक्टिविटी, ग्राफिक उपन्यास और webisodes शामिल हैं.


title: हीरोज़ (टी वी शृंखला)

text: "हीरोज़" की कथा को कॉमिक बुक्स की कथाओं के अनुसार एक बड़ी कथा को कई छोटी कहानियों में बाँट कर बनाया गया है. "हीरोज़" का प्रत्येक सीज़न साधारण लोगों को शामिल करने के लिए डिज़ाइन किया गया है जो असाधारण सुपर शक्तियों और और पात्रों के दैनिक जीवन पर इन शक्तियों द्वारा पड़ने वाले प्रभावों की खोज करते हैं.


title: हीरोज़ (टी वी शृंखला)

text: पहले सीज़न में 23 एपिसोड हैं जिन्हें 25 सितम्बर 2006 से सामूहिक रूप से भाग एक, "जेनेसिस" के रूप में प्रसारित किया गया. 21 मई 2007 को सीज़न के समापन के प्रसारण के साथ, श्रृंखला को दो बार बीच में रोका गया, पहले 4 दिसम्बर,2006 से 22 जनवरी 2007 तक, और फिर 5 मार्च से 23 अप्रैल 2007 तक. धारावाहिक की शुरुआत स्वयं को साधारण मानने वाले लोगों के समूह से होती है जो धीरे धीरे ये जान लेते हैं कि उनके पास विशेष क्षमताएं हैं. घटनाक्रम इन शक्तियों को प्रति उनकी प्रतिक्रियाओं को दर्शाता है और बताता है कि कैसे खोज उनके निजी और पेशेवर जीवन को प्रभावित करती है. एक ही समय में, कई साधारण व्यक्ति क्षमताओं के मूल और इनकी सीमाओं की जांच कर रहे हैं. मोहिन्दर सुरेश, एक आनुवंशिकीविद् परिवर्तन के जैविक स्रोत में अपने स्वर्गीय पिता का शोध जारी रखता है, जबकि नोआ बेनेट "द कंपनी" के रूप में एक गुप्त संगठन का प्रतिनिधित्व करता है. इन नई क्षमताओं के साथ मुकाबला करते हुए, प्रत्येक पात्र को, इच्छा या अनिच्छा से, सुपर पॉवर प्राप्त लोगों को नियंत्रित करने के लिए और न्यूयॉर्क सिटी को एक विस्फोट में नष्ट होने से बचाने की दौड़ में, कंपनी की योजना में घसीटा जाता है.


title: हीरोज़ (टी वी शृंखला)

text: दूसरे सीज़न में भाग दो, "जनरेशन्स" प्रदर्शित किया गया और यह 24 सितम्बर 2007 को शुरू हुआ. भाग दो किर्बी प्लाजा की घटनाओं के चार महीने बाद से शुरू होता है. "जनरेशन्स" की मुख्य कथा कंपनी और इसके शांति वायरस पर शोध से संबंधित है. यह शोध कंपनी के संस्थापकों, जिनकी पहचान प्रकट कर दी गयी है, के साथ वायरस के विभिन्न प्रकारों के प्रभावों के माध्यम से किया जाता है. "हीरोज़" अंततः वायरस की घातक बाढ़ को रोकने और एक वैश्विक महामारी से बचने का प्रयास करते हैं.


title: हीरोज़ (टी वी शृंखला)

text: तीसरे सीज़न में 25 एपिसोड हैं जिनके प्रसारण की शुरुआत 22 सितंबर 2008 को हुई. इस सीज़न में भाग तीन और चार शामिल हैं जिनके शीर्षक क्रमशः "विलेन" और "फ्यूज़ीटिव" हैं. "विलेन" की शुरुआत में ज़ाईलर को पुनः अपनी खोई हुई ताकत को प्राप्त करते हुए दिखाया गया है, जो कि "जनरेशन्स" के समापन का अंतिम दृश्य था. टिम क्रिंग कहते हैं कि नया संस्करण शो में खलनायकों की फौज ले के आएगा, इसलिए इसका शीर्षक यह रखा गया है. भाग तीन नाथन पेट्रेली पर हत्या करने के प्रयास और इसके परिणामों से शुरू होता है. इसके अलावा, कई खलनायक स्तर 5 की क़ैद से भाग निकलते हैं और कंपनी उन्हें पकड़ने का प्रयास करती है. आर्थर पेट्रेली एडम मोनरो की चिकित्सा योग्यता की मदद से प्रणालीगत तंत्रिका नुकसान से बच जाता है और अंततः कुछ नये खलनायकों (फ्लिंट गॉर्डन जूनियर, नॉक्स और डेफ्ने मिलब्रुक) को भर्ती करता है और बाद में मोहिन्दर सुरेश, नाथन पेट्रेली, ट्रेसी स्ट्रॉस, एली बिशप, और ज़ाईलर को फंसाता है. उनका उद्देश्य एक ऐसा फ़ॉर्मूला बनाना है जो लोगों की क्षमता बढ़ा सके लेकिन कई नाकामियों के बाद उन्हें शीघ्र ही एहसास हो जाता है कि उन्हें एक "उत्प्रेरक" ढूँढने की आवश्यकता है जो व्यक्ति के भीतर पाया जाता है.


title: हीरोज़ (टी वी शृंखला)

text: "फ्यूज़ीटिव" नामक श्रृंखला के दूसरे भाग में दिखाया गया कि नाथन के फ़ॉर्मूला उत्पन्न करने में असफल होने पर क्या होता है. प्राइमाटेक और पाइनहर्स्ट के विनाश के बाद, हीरोज़ तब तक सामान्य जीवन जीने का प्रयास प्रयास करते हैं जब तक कि नाथन सभी लोगों को क्षमताओं से युक्त करने की अपनी योजना पर काम शुरू नहीं करता. इस बीच, ज़ाईलर अपने असली माता पिता के लिए खोज शुरू करता है. इस पूरे घटनाक्रम में "रेबेल", जो बाद में मीका सैंडर्स के रूप में सामने आती है, हीरोज़ को निर्देश देती है. अंत में, नाथन एक भीषण लड़ाई में ज़ाईलर द्वारा मारा जाता है. पीटर, जो लड़ाई में ज़ाईलर के आकार बदलने की क्षमता की नकल करता है, इसका प्रयोग खुद को राष्ट्रपति के भेस में छिपाने के लिए करता है और ज़ाईलर को बेहोश कर देता है. ज़ाईलर के बेहोश शरीर और नाथन के मरने के साथ, मैट को यह निर्देश दिया जाता है कि ज़ाईलर के दिमाग को इस तरह बदले कि वह खुद को नाथन माने ताकि ज़ाईलर अपने द्वारा अर्जित क्षमता के द्वारा नाथन के पूरे व्यक्तित्व को प्रदर्शित कर सके और उसकी याददाश्त और रूपरेखा को प्राप्त कर सके.


title: हीरोज़ (टी वी शृंखला)

text: 4 मई 2009 को, NBC ने 19 कडी के चौथे सीज़न के साथ "हीरोज़" के नवीकरण की पुष्टि की. सीज़न 21 सितम्बर 2009 को 2 घंटे के प्रीमियर के साथ शुरू हुआ. चौथे सत्र में भाग पांच, "रिडेम्पशन" शामिल है. मेडेलिन ज़ीमा क्लेयर की कॉलेज में नई दोस्त ग्रेचेन, के रूप में कास्ट में शामिल होती है. रिक वर्थी की मैट के नए पुलिस साथी, एक अनुभवी और योग्य लॉस एंजिल्स पुलिस के रूप में पुनः वापसी होती है. रॉबर्ट नेप्पर एक नए खलनायक, सैम्युअल के रूप में कास्ट में शामिल होता है. रे पार्क एडगर के रूप में हैं, एक कार्नी जिस पर सैम्युअल को शक़ है. 30 नवम्बर 2009 को NBC ब्रॉडकास्ट पर ग्यारहवें एपिसोड के समापन के बाद, उन्होंने घोषणा की कि हीरोज़ 4 जनवरी 2010 को नए एपिसोड के साथ वापसी करेगा.


title: हीरोज़ (टी वी शृंखला)

text: 14 जुलाई 2008 (सीज़न 2 और 3 के बीच में), पहली हीरोज़ वेबसीरिज़, "गोइंग पोस्टल" को जारी किया गया. केवल ऑनलाइन वीडियो की तिकड़ी में इको डे मिल, का आगमन होता है जो असाधारण क्षमता के साथ एक साधारण डाकिया मालूम होता है. तीन भागों की श्रृंखला को मुख्य श्रृंखला की रचनात्मक टीम द्वारा ही लिखा और निर्देशित किया गया है. 10 नवम्बर 2008 को (सीज़न 3 के दौरान), दूसरी हीरोज़ वेबसीरिज़ "डेस्टिनी" जारी की गयी. यह स्प्रिंट द्वारा प्रायोजित कई webisodes में पहली थी. यह श्रृंखला एक टेट्रालॉजी है. "डेस्टिनी" से प्रशंसकों द्वारा चुने गये सैंटियागो का आगमन हुआ. सैंटियागो को हैरानी होती है की उसकी नयी क्षमताएं चमत्कार हैं या कुछ और. लीमा, पेरू की गलियों में, उसे अपनी शक्तियों को पता चलता है. 15 दिसम्बर 2008 को, तीसरी हीरोज़ वेबसीरिज़, "द रिक्रूट" जारी की गयी थी. "द रिक्रूट" से एक मैरीन रशेल मिल्स का आगमन होता है जो पाइनहर्स्ट को विस्फोट से बचाती है. इसके पश्चात् तीसरे भाग का समापन हो जाता है. 22 दिसम्बर 2008 को चौथी हीरोज़ वेब सीरिज़, "हार्ड नॉक्स" जारी की गयी. "हार्ड नॉक्स" 18 महीने पीछे ले जाता है, उस समय जब मैट पार्कमैन खलनायक नॉक्स को उसकी क्षमताओं के प्रकट होने से पहले जानता था. यह मूलतः एपिसोड "विलेन" का हिस्सा था, लेकिन समय की कमी के कारण काट दिया गया था. अप्रैल में "नो वेयर मैन" शुरू होता है, जहां तीसरा सीज़न खत्म हुआ था और एरिक डोयल के जीवन पर प्रकाश डालता है. 28 सितम्बर 2009 को सीज़न 4 के कई लेखकों के साथ "स्लो बर्न" का प्रसारण शुरू हुआ. इसने "सुलिवान ब्रदर्स कार्निवल" के पर्दे के पीछे के सीन दिखाए, लीडिया के चरित्र का खुलासा किया कि उसकी अमांडा नाम की एक आग को नियंत्रित करने वाली बेटी है जिसे वह मुसीबत में पाती है तथा उसकी सहायता करने की कोशिश करती है.


title: हीरोज़ (टी वी शृंखला)

text: मूलतः क्रिंग ने एक सदैव बदलने वाली भूमिकाओं के लिए श्रंखला डिज़ाइन की थी. हालांकि, जब उन्हें पता चला कि मूल कलाकार दर्शकों में अत्यधिक लोकप्रिय हैं तो उनकी योजना बदल गयी, इसलिए दूसरे सीज़न के लिए उन्होनें स्टार का दर्ज़ा पा चुके कुछ अतिरिक्त कलाकारों के साथ ज़्यादातर पहले सीज़न के कलाकारों को लिया. अपने पहले सीज़न में, शो में एक साथ 12 मुख्य कलाकारों को प्रदर्शित करके यह अमेरिकी प्राइमटाइम टेलीविज़न के सबसे बड़े कास्ट में "डेस्परेट हाउसवाइव्स" और "लोस्ट" के बाद तीसरे स्थान पर पहुँच गया. हालांकि NBC के पहले सीज़न के कास्ट पेज में केवल दस पात्र सूचीबद्ध थे, लिओनार्ड रॉबर्ट्स (डीएल हॉकिन्स), जो पहली बार श्रृंखला के पांचवें एपिसोड में दिखे थे, मूल पूर्णकालिक कलाकारों के साथ जुड़ने वाले अतिरिक्त सदस्य थे. पहले सीज़न के ग्यारहवें एपिसोड में, जैक कोलमैन (नोआ बेनेट) को बार बार बदलने वाली भूमिका से पदोन्नत करके बारहवां पूर्णकालिक सदस्य बनाया गया.


title: हीरोज़ (टी वी शृंखला)

text: शुरुआती सत्र में 12 प्रमुख भूमिकाओं में सितारे का दर्ज़ा प्राप्त कलाकार थे. हैडन पेनेटिएर ने हाई स्कूल चीयर लीडर क्लेयर बेनेट का किरदार निभाया जिसमे इच्छानुसार पुनर्जीवित होने की क्षमता है. जैक कोलमैन ने उसके पिता नोआ बेनेट की भूमिका निभायी जो कम्पनी का एक एजेंट है. सैंटियागो कब्रेरा ने एक परेशान एडिक्ट आइज़ेक मेंडेज़ की भूमिका निभाई जो भविष्य बता सकता है. टॉनी साइप्रेस ने एक कला डीलर और शक्की, सिमोन डेवॉक्स का किरदार अदा किया. ग्रेग गर्नबर्ग ने LAPD पुलिस अधिकारी मैट पार्कमैन की भूमिका निभाई है, जो लोगों के मन को पढ़ सकता था. अली लार्टर ने एक गंभीर डिसोसीएटिव विकार और सुपर शक्ति के साथ एक इंटरनेट स्ट्रिपर निकी सैंडर्स की भूमिका निभाई. लियोनार्ड रॉबर्ट्स ने निकी के पति डी.एल. हॉकिन्स, एक पूर्व-अपराधी जो ठोस वस्तुओं में से गुजर सकता है, की भूमिका की. नोआ ग्रे-काबे ने निकी और डी.एल. के जवान बेटे मीका सैंडर्स की भूमिका निभाई जो कंट्रोल डिजिटल प्रौद्योगिकी के द्वारा सम्पर्क कर सकता था. मासी ओका ने अंतरिक्ष समय में जोड़तोड़ करने वाले हीरोज़ नाकामुरा का किरदार अदा किया. एड्रियन पासडर ने नाथन पेट्रेली की भूमिका निभायी, एक कांग्रेसी उम्मीदवार जो उड़ान भरने की क्षमता रखता था. सेंधिल राममूर्ति ने आनुवंशिकीविद् मोहिन्दर सुरेश की भूमिका निभायी. मिलो वेंटीमिग्लिया ने हॉस्पिटल नर्स पीटर पेट्रेली का किरदार किया, जिसमे अन्य मनुष्यों की नकल करने की क्षमता थी.


title: हीरोज़ (टी वी शृंखला)

text: पहले दो सीज़न के दौरान, नई कहानियों के साथ नये किरदार लेने के लिए कुछ पात्रों को निकाला गया. सीज़न एक के अंत में मौत के बाद बाहर होने वाली सिमोन पहली बड़ी पात्र थी. पहले सीज़न के समापन की घटनाओं के बाद डीएल एक अतिथि स्टार बन गए, जो सीज़न दो में सिर्फ दो बार दिखे. आइज़ेक मेंडेज़ को भी ज़ाईलर के हाथों मौत के बाद कहानी से बाहर कर दिया गया था, जिसे सीज़न एक में हीरोज़ नाकामुरा की न्यूयॉर्क समय यात्रा अभियान के दौरान दिखाया गया था. सीज़न दो के दौरान नये शामिल होने वाले पात्रों में, डानिया रेमिरेज़ द्वारा अभिनीत किरदार माया हेरेरा, एक भगौड़ा जिसमे घातक विषाणु उत्सर्जन की क्षमता थी; डेविड एंडर्स द्वारा अभिनीत एडम मोनरो, एक 400 वर्षीय वृद्ध अंग्रेज और पुनर्जीवित करने की क्षमता के साथ महान योद्धा तकेजो केन्सेई; किसी भी शारीरिक गतिविधियों की नकल करने की क्षमता के साथ एक रेस्तरां कर्मचारी मोनिका डावसन जिसका किरदार दाना डेविस ने निभाया और बिजली पैदा करने की क्षमता के साथ एक असामाजिक व्यवहार वाला सैडिस्टिक एली बिशप जिसकी भूमिका कर्स्टन बेल ने निभाई, शामिल थे. सीज़न एक से बार बार दिखाई देने वाले कलाकारों, जाकारी कुइंतो द्वारा निभाए ज़ाईलर और जेम्स काईसन ली द्वारा निभाए गये एंडो मसाहाशी को सीज़न दो में मुख्य पात्र के रूप में प्रोन्नत किया गया.


title: हीरोज़ (टी वी शृंखला)

text: सीज़न तीन के शुरू में, क्रिस्टीन रोज़ द्वारा निभाए गये एंजेला पेट्रेली के पात्र को एक मुख्य किरदार के रूप में बदला गया. मुख्य पात्रों से एली, एडम और मीका को हटा दिया गया. मोनिका डावसन अपने दृश्यों के कटने के बाद पुनः नहीं दिखी. निकी को भी कहानी से बाहर कर दिया गया था लेकिन अभिनेत्री अली लार्टर एक नए चरित्र ट्रेसी स्ट्रॉस, स्पर्श के साथ वस्तुओं को स्थिर करने की शक्ति के साथ निकी की तीसरी बहन के रूप में शो पर बनी रहीं.


title: हीरोज़ (टी वी शृंखला)

text: चौथे सीज़न के लिए, एक नए चरित्र सैम्युअल (रॉबर्ट नेप्पर द्वारा अभिनीत) को जोड़ा गया है. मूलतः एक छोटे रोल वाले इस पात्र को एक महत्वपूर्ण भूमिका में बदल दिया गया है.


title: हीरोज़ (टी वी शृंखला)

text: शो, एरन एली कोलीट और लोरी मोट्येर द्वारा निर्मित है और कैथी मिकेल गिब्सन सह-निर्माता हैं.


title: हीरोज़ (टी वी शृंखला)

text: "हीरोज़" का विकास 2006 के शुरू में हुआ, जब NBC के "क्रॉसिंग जॉर्डन" के निर्माता टिम क्रिंग, ने इस कार्यक्रम की अवधारणा पेश की. क्रिंग एक "बड़े कलाकारों की टुकड़ी की गाथा" बनाना चाहते थे जो दर्शकों के साथ जुड़ सके. उन्होनें सोचना शुरू किया कि दुनिया कितनी बड़ी, डरावनी और जटिल है और वे पात्रों पर केन्द्रित एक ऐसी श्रंखला बनाना चाहते थे जो इस बारे में कुछ कर सके. क्रिंग ने महसूस किया कि एक पुलिस अफसर या चिकित्सा नाटक में इतने बड़े पात्र नहीं थे जो दुनिया को बचा सकें. उन्होनें सुपरहीरोज़ पर विचार किया, असली दुनिया और वास्तविकता में रहते हुए साधारण लोग जो असाधारण क्षमताओं का पता लगाते हैं. कास्टिंग निर्देशक जेसन ला पडुरा और नेटली हार्ट मिलो वेंटीमिग्लिया जैसे कुछ चेहरे आगे लाये जिन्होनें प्रथम कड़ी में "आम आदमी को बढ़ती वास्तविकता के साथ एक चरित्र नाटक के रूप में पेश किया." एक ऐसी वास्तविकता जिसे प्रोड्क्शन डिज़ाइनर रूथ एम्मोन के काम के माध्यम से प्रकाश में लाया गया था. क्रिंग श्रृंखला में ऐसे बिंदु चाहते थे जो कि पात्रों और उनकी दुनिया में शामिल हों.


title: हीरोज़ (टी वी शृंखला)

text: इससे पहले कि वह अपने विचारों को एक साथ रखना शुरू करते, उन्होनें "लोस्ट" के कार्यकारी निर्माता डेमन लिंडेलोफ से बात की, जिसके साथ उन्होनें "क्रॉसिंग" पर तीन साल तक काम किया था. क्रिंग लिंडेलोफ के उपायों के लिए धन्यवाद देते हैं जिसमे उन्होनें बताया कि कैसे नेटवर्क पर श्रंखला प्रदर्शित करनी है और उन्होनें (लिंडेलोफ ने) श्रंखलाबद्ध नाटक पर काम करने के दौरान सीखे गये अनुभवों पर राय दी. अभी भी दोनों एक दूसरे की परियोजनाओं पर बातचीत और सहायता करते हैं. जब क्रिंग ने NBC नेटवर्क को "हीरोज़" की योजना के बारे में बताया, तो उन्होनें नेटवर्क की प्रतिक्रिया का कुछ इस प्रकार वर्णन किया "रोमांचक... बहुत बढ़िया." उनका कहना है कि "क्रॉसिंग जॉर्डन" को छह साल तक शो-रनर के रूप में चलाने के आधार पर वे NBC के साथ पिछले कुछ समय से पार्टनर हैं. जब उन्होनें योजना सुनाई, उन्होनें रहस्यमय अंत सहित हर चीज़ का गहराई से वर्णन किया. जब NBC अधिकारी ने उन से पूछा कि आगे क्या होने जा रहा था, क्रिंग ने जवाब दिया "तुम बस इंतज़ार करो और पता लगाओ." परियोजना को हरी झंडी मिलने के पश्चात्, सैन डिएगो में 2006 कॉमिक कोन में दर्शकों की विशाल संख्या के सामने प्रथम एपिसोड का एक विशेष 73-मिनट का संस्करण प्रदर्शित किया गया. शुरू में यह कहा गया था कि इस अप्रसारित पायलेट को रिलीज़ नहीं किया जाएगा, फिर भी इसे पहले सीज़न के DVD सेट में शामिल किया गया था.


title: हीरोज़ (टी वी शृंखला)

text: एपिसोड की एक अलग संरचना है: प्रासंगिक घटनाओं के एक संक्षिप्त रीकैप के बाद, प्रत्येक शो एक पहेली से शुरू होता है, जो कभी कभी उस दृश्य से शुरू होता है जो पिछले सप्ताह के एपिसोड में पेश किया गया था. ज़्यादातर मोहिन्दर सुरेश, शीर्षक या घटना के विषय में दार्शनिक आवाज़ में बताते हैं. एक नाटकीय मोड़ पर, स्क्रीन ग्राफिक शीर्षक में कट जाती है, जो दिखाता है कि धरती एक सूर्यग्रहण में बदल रही है, बेली बीड के प्रदर्शन के साथ "हीरोज़" लोगो दिखाई देता है और खुद क्रिंग द्वारा लिखित संगीतमय ठहराव होता है. एपिसोड का शीर्षक आमतौर पर शीर्षक दृश्य के बाद दिखाया जाता है जिसके पश्चात् एक कमर्शियल ब्रेक होता है. पहले कमर्शियल ब्रेक के बाद एपिसोड का शीर्षक आमतौर पर दृश्य के भीतर एक सांसारिक वस्तु पर प्रदर्शित होता है. शीर्षक एक अध्याय के रूप में पेश किया जाता है, हर एक अध्याय की एक संख्या होती है, जो उस भाग के एपिसोड नंबर से इसे जोड़ती है. प्रारंभिक नामों की सूची आम तौर पर पिछले नाम के वर्णानुक्रम में तुरंत आने वाले दृश्यों पर दिखाई देती है. पूरे एपिसोड में कई पात्रों की कहानियाँ दिखाई जाती हैं. कभी कभी ये कहानियाँ अकेली घटनाएं होती हैं, जबकि कभी कभी अन्य पात्रों की कहानियाँ बीच में आती हैं और आगे निकल जाती हैं. इस बिंदु पर, सुरेश द्वारा अंतिम पार्श्वस्वर प्रदान किया जाता है और ज़्यादातर एपिसोड एक रोचक मोड़ या रहस्य के साथ खत्म होते हैं, जो "आगे जारी रहेगा" ग्राफिक के साथ स्मैश कट से ठीक पहले दिखाया जाता है.


title: हीरोज़ (टी वी शृंखला)

text: जब लेखन टीम एक एपिसोड पर काम करती है, प्रत्येक लेखक एक चरित्र लेता है और उसके इर्दगिर्द के अकेले दृश्य लिखता है. फिर इन कहानियों को जोड़ा जाता है और एपिसोड लेखक को दिया जाता है. यह प्रणाली प्रत्येक लेखक को प्रत्येक एपिसोड में योगदान करने की अनुमति देती है और लेखन टीम को स्क्रिप्ट को जल्दी खत्म करने में सक्षम बनाती है ताकि शूटिंग दल एक स्थान पर अधिक दृश्य शूट कर सकें. टिम क्रिंग लेखन प्रक्रिया को सहयोगात्मक मानते हैं और कहते हैं कि सहयोग की प्रक्रिया महत्वपूर्ण है क्योंकि प्रोड्क्शन को एक ही स्थान पर कई दृश्यों को शूट करना होता है. ऐसा करने के लिए, कई स्क्रिप्ट तैयार होनी चाहिये. जेसी अलेक्जेंडर सह-निर्माता और लेखक बताते हैं कि श्रंखलाबद्ध नाटक में यह प्रक्रिया महत्वपूर्ण है क्योंकि यह जानना पड़ता है कि प्रत्येक पात्र किस दिशा में आगे बढ़ रहा है.


title: हीरोज़ (टी वी शृंखला)

text: दूसरे सीज़न में WGA लेखक हड़ताल हुई, जिसका अर्थ था कि योजनाबद्ध 24 एपिसोड में से केवल 11 का ही निर्माण होगा. इसने निर्माताओं को पूर्व निर्धारित योजना के अनुसार बनने वाले तीन एपिसोड में से केवल "जनरेशन्स" को शामिल कर के सीज़न को पुनः डिज़ाइन करने पर मजबूर कर दिया. तीसरा योजनाबद्ध भाग, "एग्ज़ोडस (भारी संख्या में पलायन)" जो मूल रूप से कहानी में शांति वायरस के 138 प्रकारों के प्रभावों को परिलक्षित करता है, रद्द कर दिया गया. चौथे योजनाबद्ध भाग, "विलेन" को तीसरे भाग में बदला गया और सीज़न तीन में ले जाया गया. भाग दो "पॉवरलेस" के समापन दृश्यों को "एग्ज़ोडस" के रद्द होने की वजह से पुनः फ़िल्माना पड़ा और सभी सिरों को "जनरेशन्स" की ढीली कहानी के सिरों से जोड़ना पड़ा.


title: हीरोज़ (टी वी शृंखला)

text: "एंटरटेनमेंट वीकली" के साथ एक साक्षात्कार में निर्माता टिम क्रिंग ने दो सीज़न की आलोचनाओं और "श्रृंखला" की रेटिंग में 15% की गिरावट पर टिप्पणी की. क्रिंग ने कहा कि उन्होनें सीज़न दो के निर्देशन में गलतियाँ की थीं. उन्होनें सोचा कि दर्शक "पात्रों का विकास और उनकी शक्तियों की खोज" को देखना चाह रहे थे, सीज़न एक के विपरीत, जब दर्शक "रोमांच" के लिए देख रहे थे. क्रिंग ने यह भी कहा कि उनके अनुसार कहानी के विकास में समस्याएं थीं, यह कहते हुए कि दूसरे सीज़न को "बड़ी कहानी बनने में काफी अधिक समय लगा", वर्णन किया कि पीटर के वायरल से अंतिम युद्ध की परिकल्पना सातवें के बजाए पहले एपिसोड में होनी चाहिए थी. उनका मानना है कि मुख्य कहानी के सन्दर्भ में माया और ऐलेजैंड्रो की अलग कहानी के बजाए नये पात्रों को लाना बेहतर होता जैसे कि एली. क्रिंग ने यह भी स्वीकार किया कि उन्हें "हीरोज़ इन जापान" कहानी को अधिक जल्दी खत्म करना चाहिए था और यह भी कि रोमांटिक कहानियां ठीक नहीं चल रहीं हैं. क्लेयर और वेस्ट तथा हीरोज़ और येको के सन्दर्भ में उन्होंने कहा, "मैंने टीवी पर और अधिक विश्वसनीय रोमांस देखा है. उस सन्दर्भ में, मुझे नहीं लगता कि रोमांस हमारे लिए प्राकृतिक रूप से फिट है."


title: हीरोज़ (टी वी शृंखला)

text: टीवी गाइड के टिम मोलोय ने कहा कि चौथे भाग से "हीरोज़" अपने मूल की ओर वापिस लौटेगा. "फ्यूज़ीटिव" नए दर्शकों को आकर्षित करने और उन दर्शकों के वापिस लाने का प्रयास है, जिन्होंने अत्याधिक पात्रों और कहानी के कारण शो देखना छोड़ दिया था. "फ्यूज़ीटिव" की शुरुआत नाथन पेट्रेली द्वारा राष्ट्रपति को यह बताने से होती है कि ऐसे लोग मौजूद हैं जिनके पास अतिमानवीय क्षमताएं हैं. राष्ट्रपति ऐसे व्यक्तियों को पकड़ने के लिए नाथन को अधिकृत करते हैं और ज़ाईलर के सिवा सभी मुख्य पात्र इकठ्ठे होते हैं जो अपने जैविक पिता का पता लगाने के प्रयास में नाथन के एजेंटों की पहुँच से निकल भागता है. हीरोज़ एक रहस्यमयी सहयोगी "रेबेल" की मदद लेते हैं, जिसका बाद में मीका सैंडर्स के रूप में खुलासा होता है.


title: हीरोज़ (टी वी शृंखला)

text: नवम्बर 2008 में, NBC ने रचनात्मक मतभेद और बजट समस्याओं के कारण "हीरोज़" के प्रोड्क्शन स्टाफ से जेसी अलेक्जेंडर और जेफ लोएब को निकाल दिया. परिणामस्वरूप, टिम क्रिंग को पात्रों के विकास और सरल कहानी वाली श्रृंखला पर पुनः ध्यान केन्द्रित करना पड़ा. हालांकि, एक उच्च स्तर के अंदरूनी सूत्र ने "टी वी गाइड" को बताया कि NBC या यूनिवर्सल मीडिया के दबाव के बजाए हाल ही में लड़खड़ाई रेटिंग के परिणामस्वरूप, स्वयं क्रिंग ने अलेक्ज़ेन्डर और लोएब को निकाल दिया है क्योंकि दोनों ने पहले सीज़न को लोकप्रिय बनाने वाली पात्र आधारित कहानियों को ज़ारी रखने से मना कर दिया था. दिसंबर 2008 में, ब्रायन फुलर ने अपनी एबीसी श्रृंखला "पुशिंग डेज़िज़" के रद्द होने के बाद यूनिवर्सल स्टूडियोज मीडिया के साथ 2 वर्ष के सौदे पर हस्ताक्षर किए. उन्होनें सीज़न तीन के 20वें एपिसोड से शुरू होने वाले "हीरोज़" के लेखन स्टाफ के साथ काम आरंभ किया और उनकी श्रंखला के "लेखन और निर्देशन में महत्वपूर्ण भूमिका" थी. लेकिन 22 जून को यह पता चला कि अन्य परियोजनाओं पर काम करने के लिए फुलर ने "हीरोज़" को छोड़ दिया. फुलर ने हाल ही में "पुशिंग डेज़िज़" की अभिनेत्री स्वूसी कार्ट्ज़ का मिली नामक महिला पात्र लिखा था, एक ऐसा चरित्र जिसे "हीरोज़" में बार बार दिखने वाले पात्र के रूप में बढ़ावा दिया जा सकता था. 28 अप्रैल 2009 को, लेखक/निर्देशक/निर्माता ग्रेग बीमान को NBC से निकाल दिया गया.


title: हीरोज़ (टी वी शृंखला)

text: पहले सीज़न से संगीत वेंडी मेल्वोइन और लिसा कोलमेन द्वारा संगीत इंजीनियर माइकल पेर्फिट के साथ कंपोज़ किया गया है और गायन शंकर द्वारा किया गया है. प्रत्येक एपिसोड में औसतन तीस से पैंतीस मिनट का संगीत होता है. मेल्वोइन और कोलमेन कार्यकारी निर्माता एलन अर्कुश के साथ किये गये अपने पिछले काम की वजह से "हीरोज़" में शामिल किये गये. टिम क्रिंग ने जोड़ी को हर किरदार की भावना और निर्देशन सहित सामान्य निर्देश दिये थे. क्रिंग अविश्वसनीय रूप से असामान्य संगीत चाहते थे और इसलिए वेंडी और लिसा को प्रयोग करने की स्वतन्त्रता और अनुमति दी. पायलट एपिसोड में, क्रिंग ने सुझाव दिया कि एक "काल्पनिक" क्यू को "क्लेयर बेनेट द्वारा अभिनीत एक जलती हुई गाड़ी में चल रहे दृश्य में इस्तेमाल किया जाए. इसके बाद से ही "काल्पनिक" क्यू इस शो का एक पहचान चिन्ह बन गया है.


title: हीरोज़ (टी वी शृंखला)

text: मेल्वोइन और कोलमैन ने हर किरदार के लिए विशेष संगीतमय क्यू विकसित किये हैं. क्लाड की थीम में हवा और भूत की उपस्थिति की भावना पैदा करने वाली आवाज़ शामिल की गयी है. हीरोज़ नाकामुरा के लिए मरिम्बा और स्टेकेटो के साथ बासून चरित्र की शक्ति के सन्दर्भ में टिक टिक घड़ियों की ध्वनि पैदा करते हैं. मैट पार्कमैन की थीम में उसके द्वारा अपनी टैलीपैथी की शक्ति का उपयोग करने के दौरान पाश्र्व में आवाज़ें बजती हैं. पीटर पेट्रेली की थीम में मर्काटो स्ट्रिंग का प्रयोग होता है. निकी सैंडर्स की थीम उसके चरित्र के बदले हुए नाम जेसिका पर आधारित थी और इसमें हवाओं और भारतीय जप की आवाज़ों का प्रयोग यह प्रभाव देने के लिए किया गया था मानो उसे घमंड हो. मोहिन्दर सुरेश की थीम पियानो संरचना है जो कुछ एपिसोड के अंत में बजाई जाती है और ज़ाईलर की थीम एक घड़ी या पुराने पियानो की आवाज़़ है.


title: हीरोज़ (टी वी शृंखला)

text: 2007 में, ASCAP फ़िल्म एंड टेलीविज़न म्यूज़िक अवार्ड ने वेंडी और लिसा को "हीरोज़" पर उनके काम के लिए "टॉप टेलीविज़न सीरीज" पुरस्कार दिया. फ्रांस में "हीरोज़" का थीम संगीत विक्टोरिया पेट्रोसिलो द्वारा रचित है. उसका गाना, "Le Héros d'un autre" टेलीविज़न नेटवर्क TF1 में शो के मूल संगीत की जगह इस्तेमाल किया जाता है. नेटवर्क ने पेट्रोसिलो के थीम गीत को बजाने के लिए एक नये क्रेडिट सीक्वेंस की शुरुआत की है. रोग वेव का "जस्ट फ्रेंड्स" के गीत "आइज़" के साउंडट्रेक का प्रयोग पहले सीज़न के एपिसोड "जेनेसिस" और "कोलिज़न" में किया गया.


title: हीरोज़ (टी वी शृंखला)

text: 18 मार्च 2008 को NBC यूनिवर्सल टेलीविज़न, डीवीडी, म्यूज़िक एंड कंज्यूमर प्रोडक्ट ग्रुप के द्वारा जारी किया गया. इसमें वेंडी और लिसा की नई रिकॉर्डिंग हैं और पेनिक एट द डिस्को, विल्को, इमोजेन हीप, बोब डाइलन, नाडा सर्फ और डेविड बॉवी के अलावा अन्य कलाकारों और बैंड का योगदान है. डिस्क में "हीरोज़" की थीम भी शामिल है. तथापि, डिस्क में रोग वेव का "आइज़" नहीं है, जो पहले और चौथे एपिसोड में सुनाई दिया था. बी साइड में मोहिन्दर सुरेश द्वारा 45 मिनट की निरंतर कथा है. 29 फ़रवरी 2008 को NBC यूनिवर्सल टेलीविज़न, डीवीडी, म्यूज़िक एंड कंज्यूमर प्रोडक्ट ग्रुप ने हीरोज़ निर्माता/निर्देशक एलन अर्कुश द्वारा बनाये गये पांच म्यूज़िक वीडियो जारी किये जिसमे शो की साउंडट्रेक से गाने के साथ एक संयुक्त फुटेज है. म्यूज़िक वीडियो Zune और MSN पर जारी किया गया.


title: हीरोज़ (टी वी शृंखला)

text: सितम्बर 2008 में, वेंडी और लिसा ने घोषणा की कि वे "हीरोज़" के सभी गीतों की एक एलबम जारी करेंगे."" इसे 14 अप्रैल 2009 को ला ला लैंड रिकार्ड्स द्वारा जारी किया गया.